               IL-KUMMISSJONI EWROPEA
            Brussell, 18.5.2016
            COM(2016) 339 final
            Rakkomandazzjoni għal
            RAKKOMANDAZZJONI TAL-KUNSILL
            dwar il-programm nazzjonali ta' riforma tal-2016 tan-Netherlandsu li tagħti opinjoni tal-Kunsill dwar il-programm ta' stabbiltà tal-2016 tan-Netherlands

               Rakkomandazzjoni għal

               RAKKOMANDAZZJONI TAL-KUNSILL

               dwar il-programm nazzjonali ta' riforma tal-2016 tan-Netherlands

                  u li tagħti opinjoni tal-Kunsill dwar il-programm ta' stabbiltà tal-2016 tan-Netherlands

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikoli 121(2) u 148(4) tiegħu,

               Wara li kkunsidra r-Regolament tal-Kunsill (KE) Nru 1466/97 tas-7 ta' Lulju 1997 dwar it-tisħiħ tas-sorveljanza ta' pożizzjonijiet ta' budget u s-sorveljanza u l-koordinazzjoni ta' politika ekonomika
                  1
               , u b'mod partikolari l-Artikolu 5(2) tiegħu,

               Wara li kkunsidra r-Regolament (UE) Nru 1176/2011 tal-Parlament Ewropew u tal-Kunsill tas-16 ta' Novembru 2011 dwar il-prevenzjoni u l-korrezzjoni tal-iżbilanċi makroekonomiċi
                  2
               , u b'mod partikolari l-Artikolu 6(1) tiegħu,

               Wara li kkunsidra r-rakkomandazzjoni tal-Kummissjoni Ewropea
                  3
               ,

               Wara li kkunsidra r-riżoluzzjonijiet tal-Parlament Ewropew
                  4
               ,

               Wara li kkunsidra l-konklużjonijiet tal-Kunsill Ewropew,

               Wara li kkunsidra l-opinjoni tal-Kumitat tal-Impjiegi,

               Wara li kkunsidra l-opinjoni tal-Kumitat Ekonomiku u Finanzjarju,

               Wara li kkunsidra l-opinjoni tal-Kumitat tal-Protezzjoni Soċjali,

               Wara li kkunsidra l-opinjoni tal-Kumitat tal-Politika Ekonomika,

               Billi:

               (1)Fis-26 ta' Novembru 2015, il-Kummissjoni adottat l-Istħarriġ Annwali dwar it-Tkabbir
                  5
               , li ta bidu għas-Semestru Ewropew ta' koordinazzjoni tal-politika ekonomika tal-2016. Il-prijoritajiet tal-Istħarriġ Annwali dwar it-Tkabbir ġew approvati mill-Kunsill Ewropew fis-17-18 ta' Marzu 2016. Fis-26 ta' Novembru 2015, abbażi tar-Regolament (UE) Nru 1176/2011, il-Kummissjoni adottat ir-Rapport dwar il-Mekkaniżmu ta' Twissija
                  6
               , li fih identifikat lin-Netherlands bħala wieħed mill-Istati Membri li dwaru kellha titwettaq analiżi fil-fond. Fl-istess ġurnata, il-Kummissjoni adottat ukoll rakkomandazzjoni għal rakkomandazzjoni tal-Kunsill dwar il-politika ekonomika taż-żona tal-euro
                  7
               . Din ir-rakkomandazzjoni ġiet approvata mill-Kunsill Ewropew fit-18-19 ta' Frar 2016 u adottata mill-Kunsill fit-8 ta' Marzu 2016. Bħala pajjiż li l-munita tiegħu hija l-euro, u fid-dawl tal-interkonnessjonijiet mill-qrib bejn l-ekonomiji fl-unjoni ekonomika u monetarja, in-Netherlands għandu jiżgura l-implimentazzjoni sħiħa u f'waqtha tar-Rakkomandazzjoni.

               (2)Ir-rapport tal-pajjiż tal-2016 għan-Netherlands
                  8
                ġie ppubblikat fis-26 ta' Frar 2016. Huwa vvaluta l-progress tan-Netherlands fl-indirizzar tar-rakkomandazzjonijiet speċifiċi għall-pajjiż adottati mill-Kunsill fl-14 ta' Lulju 2015 u l-progress tan-Netherlands lejn il-miri nazzjonali tal-Ewropa 2020 tiegħu. Dan inkluda wkoll l-analiżi fil-fond skont l-Artikolu 5 tar-Regolament (UE) Nru 1176/2011. Fit-8 ta' Marzu 2016, il-Kummissjoni ppreżentat ir-riżultati tal-analiżi fil-fond.
                  9
                L-analiżi tal-Kummissjoni twassalha għall-konklużjoni li n-Netherlands qed jesperjenza żbilanċi makroekonomiċi. B'mod partikolari, huwa essenzjali li jiġi indirizzat il-bilanċ favorevoli kbir u persistenti fil-kont kurrenti li jirrifletti karatteristiċi strutturali tal-isfond ekonomiku u ta' politika fir-rigward ta' korporazzjonijiet mhux finanzjarji. Minħabba d-daqs tiegħu, il-bilanċ pożittiv tal-kont kurrenti tan-Netherlands aktarx jeżerċita impatt negattiv moderat, iżda mhux negliġibbli, fuq il-prestazzjoni ekonomika taż-żona tal-euro. Huwa kruċjali wkoll li jiġi indirizzat l-istokk kbir ħafna ta' dejn tal-unitajiet domestiċi.

               (3)Fit-28 ta' April 2016, in-Netherlands ippreżenta l-programm nazzjonali ta' riforma tiegħu tal-2016 u l-programm ta' stabbiltà tal-2016 tiegħu. Biex jiġu kkunsidrati l-konnessjonijiet ta' bejniethom, iż-żewġ programmi ġew ivvalutati fl-istess żmien.

               (4)Rakkomandazzjonijiet speċifiċi għall-pajjiż ġew indirizzati fl-ipprogrammar tal-Fondi Strutturali u ta' Investiment Ewropej għall-perjodu 2014-2020. Kif previst fl-Artikolu 23 tar-Regolament (UE) Nru 1303/2013, fejn dan ikun meħtieġ għall-appoġġ tal-implimentazzjoni ta' Rakkomandazzjonijiet rilevanti tal-Kunsill, il-Kummissjoni tista' titlob lil Stat Membru biex jeżamina u jipproponi emendi għall-Ftehim ta' Sħubija u l-programmi rilevanti tiegħu. Il-Kummissjoni pprovdiet aktar dettalji dwar kif se tagħmel użu minn din id-dispożizzjoni f'linji gwida dwar l-applikazzjoni tal-miżuri li jorbtu l-effettività tal-Fondi Strutturali u ta' Investiment Ewropej mal-governanza ekonomika soda
                  10
               .

               (5)In-Netherlands bħalissa qiegħed fil-fergħa preventiva tal-Patt ta' Stabbiltà u Tkabbir u suġġett għar-regola tranżizzjonali tad-dejn. Fil-programm ta' stabbiltà tiegħu tal-2016, il-gvern qed jippjana titjib gradwali fil-bilanċ nominali tiegħu għal 0,1 % tal-PDG fl-2019. Fl-istess waqt, il-gvern qed jippjana deterjorament tal-bilanċ strutturali rikalkulat
                  11
                fl-2016 għal -1,4% tal-PDG u titjib wara dan. L-objettiv baġitarju fuq terminu medju - defiċit strutturali ta' 0,5% tal-PDG - huwa ppjanat li jintlaħaq fl-2019. Madankollu, fuq il-bażi tal-bilanċ strutturali rikalkulat, l-objettiv baġitarju fuq terminu medju jkun intlaħaq diġà sa mill-2018. Skont il-programm ta' stabbiltà, il-proporzjon tad-dejn tal-gvern mal-PDG huwa mistenni li jilħaq il-65,4 % fl-2016 u mbagħad li jiżdied gradwalment għal 58,9 % fl-2019. Ix-xenarju makroekonomiku li fuqu huma bbażati dawn il-projezzjonijiet baġitarji huwa plawżibbli. Fuq il-bażi tat-tbassir tar-rebbiegħa tal-2016 tal-Kummissjoni, in-Netherlands qiegħed f'riskju ta' xi devjazzjoni mir-rekwiżiti tal-fergħa preventiva fl-2016 u matul l-2016 u l-2017 meħuda flimkien f'każ ta' politiki mhux mibdula. In-Netherlands huwa previst li jikkonforma mar-regola tranżizzjonali tad-dejn fl-2016 u, wara t-tmiem tal-perjodu ta' tranżizzjoni, mal-punt ta' riferiment tat-tnaqqis tad-dejn fl-2017. Fuq il-bażi tal-valutazzjoni tiegħu tal-programm ta' stabbiltà u wara li qies il-previżjoni tar-rebbiegħa tal-2016 tal-Kummissjoni, il-Kunsill huwa tal-opinjoni li n-Netherlands huwa mistenni li fil-biċċa l-kbira jikkonforma mad-dispożizzjonijiet tal-Patt ta' Stabbiltà u Tkabbir. Madankollu, se jkunu meħtieġa aktar miżuri sabiex tiġi żgurata l-konformità kemm fl-2016 kif ukoll fl-2017.

               (6)It-tkabbir riċenti fl-impjieg jista' jiġi kompletament attribwit għal żieda fin-numru ta' nies impjegati b'kuntratti temporanji u fin-numru ta' nies li jaħdmu għal rashom. Għalkemm in-Netherlands ħa miżuri biex jindirizza din il-kwistjoni, huwa meħtieġ approċċ aktar komprensiv. Rati baxxi ta' tranżizzjoni minn kuntratti temporanji għal kuntratti permanenti għadhom jippreżentaw riskju ta' segmentazzjoni tas-suq tax-xogħol. Il-persentaġġ għoli u li qed jiżdied ta' kuntratti temporanji huwa osservat fil-kuntest ta' differenzi kbar rigward id-dispożizzjonijiet għall-protezzjoni tal-impjieg f'kuntratti temporanji, fuq naħa, u kuntratti permanenti, fuq in-naħa l-oħra. Il-persuni li jaħdmu għal rashom mingħajr impjegati aktar ta' spiss huma assigurati b'mod insuffiċjenti kontra d-diżabilità, il-qgħad u x-xjuħija, li jista' jaffettwa s-sostenibilità tas-sistema tas-sigurtà soċjali fuq medda twila ta' żmien. Ġew introdotti diversi miżuri li jnaqqsu d-differenzi bejn kuntratti permanenti u kuntratti temporanji. Arranġamenti favorevoli tat-taxxa u n-nuqqas ta' obbligi ta' ħlas ta' ċerti kontribuzzjonijiet tas-sigurtà soċjali għadhom jipprovdu inċentivi finanzjarji għal min jaħdem għal rasu.

               (7)Sfida ċentrali fl-indirizzar tal-livelli għolja ta' dejn tal-unitajiet domestiċi hija s-suq tad-djar, fejn riġiditajiet u inċentivi li joħolqu distorsjonijiet li akkumulaw matul deċennji jagħtu l-forma lix-xejriet tal-finanzjament tad-djar u dawk tat-tfaddil settorjali. It-tendenza tal-unitajiet domestiċi li jingranaw id-dejn ipotekarju gross ma' patrimonju immobbiljari fil-biċċa l-kbira tirrifletti inċentivi fiskali li ilhom stabbiliti, b'mod partikolari d-deduċibbiltà mit-taxxa tal-imgħax ipotekarju. Sa mill-2012, sensiela ta' miżuri ġew implimentati biex dan jiġi indirizzat parzjalment, iżda dawn ma ġewx intensifikati f'konformità mar-rakkomandazzjoni. L-iżvilupp ta' suq privat tal-kiri li jiffunzjona tajjeb huwa ristrett minn sussidji fis-subsetturi l-oħra tal-akkomodazzjoni. Is-settur tal-akkomodazzjoni soċjali huwa wieħed mill-akbar fl-UE iżda l-akkomodazzjoni mhijiex dejjem allokata b'mod effiċjenti lil dawk verament fil-bżonn. Ġie introdott divrenzjar tal-kiri bbażat iktar fuq id-dħul fis-settur tal-akkomodazzjoni soċjali. Il-korporazzjonijiet tal-akkomodazzjoni se jkollhom jisseparaw l-attivitajiet ta' interess ekonomiku ġenerali (jiġifieri l-akkomodazzjoni soċjali) minn attivitajiet oħrajn. Billi xi inċentivi distortivi li jorbtu l-kera mal-introjtu fis-suq tal-akkomodazzjoni soċjali ġew indirizzati, huwa xieraq li din il-parti tar-rakkomandazzjoni preċedenti tiġi trasferita għal monitoraġġ tas-sitwazzjoni. Fl-istess ħin, is-suq tad-djar jibqa' jsofri minn distorsjonijiet sinifikanti u jkompli joħloq preġudizzju favur id-dejn għall-unitajiet domestiċi. Jinħtieġ aktar progress fuq dawn il-kwistjonijiet.

               (8)Minbarra d-distorsjonijiet fis-suq tad-djar, kontribuzzjonijiet obbligatorji li mhumiex taxxi għat-tieni pilastru tas-sistema tal-pensjonijiet huma piż fuq id-dħul disponibbli tal-unitajiet domestiċi. Is-sistema tal-pensjoni tat-tieni pilastru sejra tajjeb f'termini ta' kwalità u adegwatezza, iżda għandha xi nuqqasijiet f'termini tal-ekwità bejn il-ġenerazzjonijiet, tat-trasparenza u tar-reżiljenza għax-xokkijiet ekonomiċi. F'dawn l-aħħar snin, is-sostenibbiltà tas-sistema tal-pensjonijiet tjiebet billi l-età tal-pensjoni żdiedet għal 67 mill-2021 u se tkun marbuta mal-istennija tal-għomor minn hemm 'il quddiem. Bħala medja, il-kontribuzzjonijiet tal-pensjonijiet tnaqqsu peress li l-ogħla rata ta' akkumulazzjoni eżentata mit-taxxa tnaqqset. Distribuzzjoni intraġenerazzjonali u interġenerazzjonali tal-kostijiet u r-riskji lil hinn mir-regoli adottati dwar l-indiċjar u l-ilqugħ finanzjarju (il-qafas ta' valutazzjoni finanzjarja) jgħin lill-familji jallokaw il-mezzi finanzjarji tagħhom b'modi li jgħinu aktar it-tkabbir. Il-Gvern ħabbar l-intenzjoni tiegħu li jirriforma t-tieni pilastru tal-pensjonijiet b'mod sostanzjali bl-involviment tas-sħab soċjali biex joħloq sistema aktar trasparenti u aktar attwarjalment ġusta.

               (9)L-investiment naqas b'mod ċar matul il-kriżi ekonomika u rkupra biss parzjalment minn dak iż-żmien. Id-dgħufija fl-investiment fl-ekonomija kollha tidher li għandha natura ċiklika b'saħħitha. Kienet xprunata minn tnaqqis fis-suq tad-djar u għażliet ta' konsolidazzjoni fiskali. Filwaqt li l-ostakli għall-investiment jidhru li huma minuri, l-investiment baxx fis-settur tal-kostruzzjoni u fl-enerġija rinnovabbli jidher marbut ma' inċertezza tas-suq u fatturi regolatorji. Minkejja t-titjib fil-kundizzjonijiet tal-kreditu, riskji għal self ġdid huma aggravati fl-ambjent finanzjarju preżenti. L-infiq tal-gvern fuq ir-R&Ż ilu jonqos mill-2014 'il quddiem, filwaqt li l-infiq privat fir-R&Ż għadu baxx. Għalhekk ġie rrakkomandat li n-Netherlands jidderieġi n-nefqa pubblika iktar lejn l-appoġġ tal-investiment fir-R&Ż u jaħdem biex itejjeb in-nefqa privata fuq ir-R&Ż. In-nefqa pubblika u privata fuq ir-R&Ż hija baxxa meta jitqiesu l-livell ta' kisbiet edukattivi u akkademiċi u tal-iżvilupp ekonomiku.

               (10)Fil-kuntest tas-Semestru Ewropew, il-Kummissjoni wettqet analiżi komprensiva tal-politika ekonomika tan-Netherlands u ppublikatha fir-rapport tal-pajjiż tal-2016. Hija vvalutat ukoll il-programm ta' stabbiltà u l-programm nazzjonali ta' riforma u s-segwitu mogħti għar-rakkomandazzjonijiet indirizzati lin-Netherlands fi snin preċedenti. Hija qieset mhux biss ir-rilevanza tagħhom għal politika fiskali u soċjoekonomika sostenibbli fin-Netherlands imma qieset ukoll il-konformità tagħhom mar-regoli u mal-gwida tal-UE, fid-dawl tal-ħtieġa li tissaħħaħ il-governanza ekonomika kumplessiva tal-Unjoni billi jingħata input fil-livell tal-UE għad-deċiżjonijiet nazzjonali futuri. Ir-rakkomandazzjonijiet skont is-Semestru Ewropew huma riflessi fir-rakkomandazzjonijiet minn 1 sa 3 ta' hawn taħt.

               (11)Fid-dawl ta' din il-valutazzjoni, il-Kunsill eżamina l-programm ta' stabbiltà, u l-opinjoni tiegħu
                  12
                hija riflessa b'mod partikolari fir-rakkomandazzjoni 1 hawn taħt.

               (12)Fid-dawl tal-analiżi fil-fond tal-Kummissjoni u ta' din il-valutazzjoni, il-Kunsill eżamina l-programm nazzjonali ta' riforma u l-programm ta' stabbiltà. Ir-rakkomandazzjonijiet tiegħu skont l-Artikolu 6 tar-Regolament (UE) Nru 1176/2011 huma riflessi fir-rakkomandazzjoni 3 ta' hawn taħt.

               B'DAN JIRRAKKOMANDA li n-Netherlands jieħu azzjoni fl-2016 u l-2017 biex:

               1.Jillimita d-devjazzjoni mill-objettiv baġitarju fuq terminu medju fl-2016 u jikseb aġġustament fiskali annwali ta' 0,6 % tal-PDG fl-2017. Jipprijoritizza n-nefqa pubblika lejn l-appoġġ ta' investiment akbar fir-riċerka u l-iżvilupp.

               2.Jindirizza l-ostakli li fadal għar-reklutaġġ tal-ħaddiema b'kuntratti permanenti u jiffaċilita t-tranżizzjoni minn kuntratti temporanji għal kuntratti permanenti. Jindirizza ż-żieda kbira f'persuni impjegati għal rashom mingħajr impjegati, inkluż billi jnaqqas id-distorsjonijiet tat-taxxa li jiffavorixxu l-impjieg indipendenti mingħajr ma jagħmel ħsara lill-intraprenditorija u billi jippromwovi l-aċċess tal-persuni li jaħdmu għal rashom għal ħarsien soċjali affordabbli.

               3.Jieħu miżuri biex jagħmel it-tieni pilastru tas-sistema tal-pensjonijiet aktar trasparenti, aktar interġenerazzjonalment ġust u aktar reżiljenti għax-xokkijiet. Jieħu miżuri sabiex inaqqas id-distorsjonijiet li jifdal fis-suq tad-djar u l-preġudizzju favur id-dejn għall-unitajiet domestiċi, b'mod partikolari bit-tnaqqis tad-deduċibilità tat-taxxa tal-imgħax fuq l-ipoteki.

               Magħmul fi Brussell,

                     Għall-Kunsill

                     Il-President

                     (1)
                  ĠU L 209, 2.8.1997, p. 1.

                     (2)
                  ĠU L 306, 23.11.2011, p. 25.

                     (3)
                  COM(2016) 339 final.

                     (4)
                  P8_TA(2016)0058, P8_TA(2016)0059, u P8_TA(2016)0060.

                     (5)
                  COM(2015) 690 final.

                     (6)
                  COM(2015) 691 final.

                     (7)
                  COM(2015) 692 final.

                     (8)
                  SWD(2016) 87 final.

                     (9)
                  COM(2016) 95 final.

                     (10)
                  COM(2014) 494 final.

                     (11)
                  Il-bilanċ strutturali kif rikalkulat mill-Kummissjoni fuq il-bażi tal-informazzjoni fil-programm ta' stabbiltà, skont il-metodoloġija miftiehma komunement.

                     (12)
                  Skont l-Artikolu 5(2) tar-Regolament tal-Kunsill (KE) Nru 1466/97.


               IL-KUMMISSJONI EWROPEA
            Brussell, 18.5.2016
            COM(2016) 332 final
            Rakkomandazzjoni għal
            RAKKOMANDAZZJONI TAL-KUNSILL
            dwar il-programm nazzjonali ta' riforma tal-2016 tal-Italjau li tagħti l-opinjoni tal-Kunsill dwar il-programm ta' stabbiltà tal-2016 tal-Italja

               Rakkomandazzjoni għal

               RAKKOMANDAZZJONI TAL-KUNSILL

               dwar il-programm nazzjonali ta' riforma tal-2016 tal-Italja

                  u li tagħti l-opinjoni tal-Kunsill dwar il-programm ta' stabbiltà tal-2016 tal-Italja

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikoli 121(2) u 148(4) tiegħu,

               Wara li kkunsidra r-Regolament tal-Kunsill (KE) Nru 1466/97 tas-7 ta' Lulju 1997 dwar it-tisħiħ tas-sorveljanza ta' pożizzjonijiet ta' budget u s-sorveljanza u l-koordinazzjoni ta' politika ekonomika
                  1
               , u b'mod partikolari l-Artikolu 5(2) tiegħu,

               Wara li kkunsidra r-Regolament (UE) Nru 1176/2011 tal-Parlament Ewropew u tal-Kunsill tas-16 ta’ Novembru 2011 dwar il-prevenzjoni u l-korrezzjoni tal-iżbilanċi makroekonomiċi
                  2
               , u b'mod partikolari l-Artikolu 6(1) tiegħu,

               Wara li kkunsidra r-rakkomandazzjoni tal-Kummissjoni Ewropea
                  3
               ,

               Wara li kkunsidra r-riżoluzzjonijiet tal-Parlament Ewropew
                  4
               ,

               Wara li kkunsidra l-konklużjonijiet tal-Kunsill Ewropew,

               Wara li kkunsidra l-opinjoni tal-Kumitat tal-Impjiegi,

               Wara li kkunsidra l-opinjoni tal-Kumitat Ekonomiku u Finanzjarju,

               Wara li kkunsidra l-opinjoni tal-Kumitat tal-Protezzjoni Soċjali,

               Wara li kkunsidra l-opinjoni tal-Kumitat tal-Politika Ekonomika,

               Billi:

               (1)Fis-26 ta' Novembru 2015, il-Kummissjoni adottat l-Istħarriġ Annwali dwar it-Tkabbir
                  5
               , li jimmarka l-bidu tas-Semestru Ewropew għall-koordinazzjoni tal-politika ekonomika tal-2016. Il-prijoritajiet tal-Istħarriġ Annwali dwar it-Tkabbir kienu approvati mill-Kunsill Ewropew fis-17-18 ta' Marzu 2016. Fis-26 ta' Novembru 2015, fuq il-bażi tar-Regolament (UE) Nru 1176/2011, il-Kummissjoni adottat ir-Rapport dwar il-Mekkaniżmu ta' Twissija
                  6
               , fejn fih identifikat l-Italja bħala wieħed mill-Istati Membri li għaliha trid titwettaq analiżi fil-fond. Fl-istess ġurnata, il-Kummissjoni adottat ukoll rakkomandazzjoni għal rakkomandazzjoni tal-Kunsill fuq il-politika ekonomika taż-żona tal-euro
                  7
               . Din ir-rakkomandazzjoni kienet approvata mill-Kunsill Ewropew fit-18-19 ta' Frar 2016 u adottata mill-Kunsill fit-8 ta' Marzu 2016. Bħala pajjiż li l-munita tiegħu hi l-euro u fid-dawl tal-interkonnessjonijiet mill-qrib bejn l-ekonomiji fl-unjoni ekonomika u monetarja, l-Italja għandha tiżgura implimentazzjoni sħiħa u f'waqtha tar-rakkomandazzjoni.

               (2)Ir-rapport tal-pajjiż għall-Italja tal-2016
                  8
                kien ippubblikat fis-26 ta' Frar 2016. Huwa vvaluta l-progress tal-Italja fl-indirizzar tar-rakkomandazzjonijiet speċifiċi għall-pajjiż adottati mill-Kunsill fl-14 ta' Lulju 2015 u l-progress tal-Italja lejn il-miri nazzjonali tagħha tal-Ewropa 2020. Inkluda wkoll analiżi fil-fond skont l-Artikolu 5 tar-Regolament (UE) Nru 1176/2011. Fit-8 ta' Marzu 2016, il-Kummissjoni ppreżentat ir-riżultati tal-analiżi fil-fond.
                  9
                L-analiżi tal-Kummissjoni twassal għall-konklużjoni li l-Italja qed tesperjenza żbilanċi makroekonomiċi eċċessivi. B'mod partikolari, it-tkabbir kajman fil-produttività qed ixekkel l-irkupru tal-kompetittività u jagħmilha iktar diffiċli biex ikun hemm tnaqqis fil-proporzjon għoli ta' dejn pubbliku. Ir-riskju ta' effetti negattivi fuq l-ekonomija Taljana u, minħabba d-daqs tagħha, ta' effetti kollaterali negattivi għall-unjoni ekonomika u monetarja, hu partikolarment importanti.

               (3)Fit-28 ta' April 2016, l-Italja ssottomettiet il-programm nazzjonali ta' riforma tal-2016 u l-programm ta' stabbiltà tal-2016. Sabiex jiġu kkunsidrati l-interkonnessjonijiet tagħhom, iż-żewġ programmi ġew ivvalutati fl-istess ħin.

               (4)Ir-rakkomandazzjonijiet speċifiċi għall-pajjiż rilevanti ġew indirizzati fl-ipprogrammar tal-Fondi Strutturali u ta' Investiment Ewropej għall-perjodu 2014-2020. Kif previst fl-Artikolu 23 tar-Regolament (UE) Nru 1303/2013, fejn kien neċessarju l-appoġġ għall-implimentazzjoni tar-rakkomandazzjonijiet tal-Kunsill rilevanti, il-Kummissjoni tista' titlob lil Stat Membru biex jirrevedi u jipproponi emendi għall-Ftehim ta' Sħubija tiegħu u għal programmi rilevanti. Il-Kummissjoni pprovdiet dettalji ulterjuri dwar kif tagħmel użu minn din id-dispożizzjoni fil-linji gwida tal-applikazzjoni tal-miżuri li jorbtu l-effiċjenza tal-Fondi Strutturali u ta' Investiment Ewropej ma' governanza ekonomika soda
                  10
               .

               (5)L-Italja tinsab fil-parti preventiva tal-Patt ta' Stabbiltà u Tkabbir u soġġetta għar-regola tad-dejn tranżitorja għall-perjodu 2013-15. Skont il-programm ta' stabbiltà, il-propozjon tad-dejn tal-gvern mal-PDG huwa mistenni li jilħaq il-quċċata tiegħu fl-2015 fil-livell ta' 132.7% u li jonqos gradwalment għal 123.8% fl-2019. Il-previżjoni tar-rebbiegħa tal-Kummissjoni tal-2016 tistenna li l-proporzjon tad-dejn mal-PDG tistabilizza fl-2016 u qabel l-2017 ma tibdiex bil-mod tiinżel. L-implimentazzjoni tal-programm sostanzjali ta' privatizzazjoni li ġie ppreżentat mill-awtoritajiet Taljani huwa sfida ċentrali għall-Italja, meta titqies il-kontribuzzjoni li dan mistenni jagħmel għall-isforz għat-tnaqqis tad-dejn. Filwaqt li l-privatizzazzjonijiet ġew implimentati f'konformità mal-pjani fl-2015, il-mira ta' 0.5% ta' rikavati mill-privatizzazzjoni kull sena matul l-2016-2018 u ta' 0.3% fl-2019 tidher ambizzjuża ħafna, anki meta wieħed iqis id-dewmien li kien hemm fil-każ ta' xi proġetti ta' privatizzazzjoni. Ix-xenarju makroekonomiku li jirfed il-proġettazzjonijiet tal-baġit huwa plawsibbli.

               (6)Fit-18 ta' Mejju 2016, il-Kummissjoni ħarġet rapport skont l-Artikolu 126(3) tat-TFUE peress li l-Italja ma kinitx għamlet progress suffiċjenti lejn il-konformità mar-regola tad-dejn fl-2015. L-analiżi kienet tinkludi l-fatturi relevanti kollha u kkonkludiet li l-kriterju tad-dejn għandu jiġi kkunsidrat bħala li ġie ssodisfat. Il-Kummissjoni se tirrevedi l-valutazzjoni tagħha f'rapport ġdid skont l-Artikolu 126(3) tat-Trattat abbażi tal-previżjoni tal-ħarifa tal-Kummissjoni tal-2016, hekk kif issir disponibbli informazzjoni ulterjuri dwar it-tkomplija tal-pjan ta' aġġustament lejn l-objettiv baġitarju ta' terminu medju għall-2017.

               (7)Fir-rebbiegħa 2015, ingħatat konċessjoni lill-Italja għal devjazzjoni temporanja ta' 0.4 punti perċentwali tal-PDG mill-pjan ta' aġġustament rikjest lejn l-objettiv baġitarju ta' terminu medju fl-2016, biex jittieħed kont tar-riformi strutturali maġġuri  b'impatt pożittiv fuq is-sostenibblità għat-tul tal-finanzi pubbliċi. Fl-Abbozz ta' Pjan Baġitarju tal-2016 tagħha, l-Italja talbet li tingħata konċessjoni addizzjonali ta' 0.1 punti perċentwali tal-PDG mill-pjan ta' aġġustament rikjest lejn l-objettiv baġitarju ta' terminu medju fl-2016 biex jittieħed kont ta' riformi strutturali oħrajn b'impatt pożittiv fuq is-sostenibblità għat-tul tal-finanzi pubbliċi. Id-dettalji li jirfdu dawn ir-riformi kollha ġew stabbiliti fil-Programm Nazzjonali ta' Riforma tal-Italja tal-2016, li kumplessivament huwa konformi mal-aġenda ta' riforma. L-oqsma ta' riforma li ġew ippreżentati fil-programm bħala li għandhom impatt fuq is-sostenibbiltà tal-finanzi pubbliċi jinkludu: (i) l-amministrazzjoni pubblika u s-simplifikazzjoni; (ii) is-swieq tal-prodotti u s-servizzi; (iii) is-suq tax-xogħol; (iv) il-ġustizzja ċivili; (v) l-edukazzjoni; (vi) xejra differenti tat-taxxa; (vii) miżuri biex jitnaqqas l-istokk ta' self improduttiv u ridorma fil-proċeduri tal-insolvenza; kif ukoll (viii) analiżi tan-nefqa bħala miżura ta' finanzjament. L-impatt ta' dawn ir-riformi kollha fuq il-PDG reali huwa stmat mill-awtoritajiet li jlaħħaq it-2.2 punti perċentwali sal-2020, u dan jidher li hu plawżibbli. Jekk ikunu implimentati bis-sħiħ u f'waqthom, dawn ir-riformi jkollhom impatt pożittiv fuq is-sostenibbiltà tal-finanzi pubbliċi. L-Italja bħalissa tista' titqies bħala li tikkwalifika għad-devjazzjoni temporanja sħiħa mitluba ta' 0.5 punti perċentwali tal-PDG fl-2016, sakemm hija timplimenta b'mod adegwat ir-riformi maqbula, li jkunu sorveljati taħt is-Semestru Ewropew u soġġetti għall-kundizzjonijiet imfissra fl-inċiż 10.

               (8)Fl-Abbozz ta' Pjan Baġitarju tal-2016 tagħha, l-Italja talbet li tingħata konċessjoni addizzjonali ta' 0.3 punti perċentwali tal-PDG mill-pjan ta' aġġustament rikjest lejn l-objettiv baġitarju ta' terminu medju fl-2016 biex jittieħed kont tan-nefqa ta' investiment nazzjonali fi proġetti kkofinanzjati mill-UE. L-informazzjoni pprovduta mill-programm ta' stabbiltà tal-2016 jidher li tikkonferma li d-devjazzjoni tal-Italja mill-pjan ta' aġġustament lejn l-objettiv baġitarju ta' terminu medju fl-2016 qiegħda effettivament tiġi użata għall-iskopijiet ta' żieda fl-investimenti. Madankollu, għad hemm xi dubji dwar is-sostenibbiltà tal-ammont kollu pproġettat ta' investiment kofinanzjat matul l-2016. L-Italja bħalissa tista' titqies bħala li tikkwalifika għal devjazzjoni temporanja ta' 0.25 punti perċentwali tal-PDG fl-2016, sakemm hija timplimenta b'mod adegwat l-investimenti intiżi u soġġett għall-kundizzjonijiet imfissra fl-inċiż 10. Il-Kummissjoni se tagħmel valutazzjoni ex-post sabiex tivverifika l-ammont attwali tan-nefqa nazzjonali fi proġetti ta' investiment kofinanzjati u tal-konċessjoni marbuta li għaliha hija eliġibbli l-Italja skont l-hekk imsejħa "klawżola tal-investiment".

               (9)Il-programm ta' stabbiltà tal-2016 jindika li l-impatt baġitarju tal-influss eċċezzjonali ta' refuġjati, kif ukoll tal-miżuri ta' sigurtà eċċezzjonali huwa wieħed sinifikanti u li dawn għandhom jitqiesu bħala avveniment mhux tas-soltu barra mill-kontroll tal-gvern, kif definit fl-Artikolu 5.1 u l-Artikolu 6.3 tar-Regolament (KE) Nru 1466/97. Skont il-Kummissjoni, l-impatt addizzjonali huwa konformi mal-istimi pprovduti mill-programm ta' stabbiltà u jammonta għal 0.03% tal-PDG fl-2015 u 0.04% fl-2016 għal nefqa relatata mar-refuġjati u ta' 0.06% tal-PDG fl-2016 għal miżuri ta' sigurtà. B'rabta ma' dan l-Italja talbet devjazzjoni temporanja mill-pjan ta' aġġustament lejn l-objettiv baġitarju ta' terminu medju. Id-dispożizzjonijiet definiti fl-Artikolu 5(1) u l-Artikolu 6(3) tar-Regolament (KE) Nru 1466/97 jippermettu li jingħata lok għal din in-nefqa addizzjonali, fis-sens li l-influss tar-refuġjati kif ukoll is-severità tat-theddida terroristika huma avvenimenti eċċezzjonali, l-impatt fuq il-finanzi pubbliċi tal-Italja huwa sinifikanti u s-sostenibbiltà ma tkunx kompromessa billi tingħata konċessjoni għal devjazzjoni mill-pjan ta' aġġustament lejn l-objettiv baġitarju ta' terminu medju. Għalhekk, l-aġġustament rikjest lejn l-objettiv baġitarju ta' terminu medju għall-2015 tnaqqas biex jittieħdu f'kunsiderazzjoni l-kosti addizzjonali konnessi mar-refuġjati. Rigward l-2016, evalwazzjoni finali li tinkludi l-ammonti eliġibbli se ssir fir-rebbiegħa tal-2017 abbażi tad-dejta osservata kif ipprovduta mill-awtoritajiet Taljani.

               (10)Fl-opinjoni tagħha dwar l-Abbozz ta' Pjan Baġitarju tal-2016
                  11
               , il-Kummissjoni indikat li, fil-kuntest tal-"valutazzjoni kumplessiva" ta' devjazzjoni possibbli mill-pjan ta' aġġustament lejn l-objettiv baġitarju ta' terminu medju, hija kienet se tieħu f'kunsiderazzjoni l-eliġibbiltà possibbli tal-Italja għall-flessibbiltà taħt l-SGP bl-għoti ta' attenzjoni partikolari għal jekk devjazzjoni mill-pjan ta' aġġustament ikunx effettivament użat għall-iskopijiet taż-żieda tal-investimenti; għall-eżistenza ta' pjani kredibbli għat-tkomplija tal-pjan ta' aġġustament lejn l-objettivi ta' terminu medju; u għall-progress bl-aġenda ta' riforma strutturali bit-teħid ta' kunsiderazzjoni tar-rakkomandazzjonijiet tal-Kunsill. Il-Kummissjoni tqis li l-Italja hija eliġibbli għal konċessjoni ulterjuri ta' 0.35 punti perċentwali tal-PDG għall-2016, bit-teħid ta' kunsiderazzjoni tal-progress bl-aġenda ta' riforma strutturali, l-investimenti ppjanati, kif ukoll l-impenn tal-gvern li jara li jkun hemm konformità mal-pjan ta' aġġustament lejn l-objettiv ta' terminu medju fl-2017, li l-Kummissjoni se tivvaluta fil-ħarifa.

               (11)Abbażi tal-previżjoni tar-rebbiegħa tal-2016 tal-Kummissjoni, id-deterjorament strutturali pproġettat ta' -0.7% tal-PDG fl-2016 jindika riskju ta' xi devjazzjoni mill-obbligi tal-Italja taħt il-parti preventiva tal-Patt ta' Stabbiltà u Tkabbir, wara li tittieħed f'kunsiderazzjoni d-devjazzjoni li kienet ġiet konċessa għal investimenti u l-implimentazzjoni tar-riformi strutturali. Fl-2017, bi preżunżjoni ta' l-ebda tibdil fil-politika, il-previżjoni tal-Kummissjoni turi sforzi strutturali żero fl-2017, bħala riżultat tiegħu ikun hemm riskju ta' devjazzjoni sinifikanti mill-aġġustament strutturali ta' 0.6% tal-PDG kif rikjest.

               (12)Kumplessivament, abbażi tal-valutazzjoni tagħha tal-programm ta' stabbiltà tal-2016 u fit-teħid f'kunsiderazzjoni tal-previżjoni tar-rebbiegħa tal-2016 tal-Kummissjoni, il-Kunsill huwa tal-opinjoni li l-Italja hija f'riskju li ma tkunx konformi mad-dispożizzjonijiet tal-Patt ta' Stabbiltà u Tkabbir. Il-Kummissjoni se terġa' tivvaluta l-konformità tal-Italja mal-aġġustament rikjest lejn l-objettiv baġitarju ta' terminu medju abbażi tal-previżjoni tal-ħarifa tal-2016 tagħha hekk kif issir disponibbli aktar informazzjoni dwar it-tkomplija tal-Italja tal-pjan ta' aġġustament lejn objettiv ta' terminu medju għall-2017, inkluż l-Abbozz ta' Pjan Baġitarju għall-2017.

               (13)Għalkemm attwalment għaddejjin inizjattivi għar-riforma tal-qafas fiskali, sa issa ttieħdu biss passi limitati sabiex tiġi żgurata l-kontribuzzjoni tal-analiżi tan-nefqa għall-konsolidament fiskali. B'mod partikolari, l-miri tal-analiżi tan-nefqa tnaqqsu ulterjorment u l-fatt li l-analiżi tal-infiq mhumiex integrati b'mod sħiħ fil-proċedura baġitarja hu ta' piż għall-effiċjenza ġenerali tal-eżerċizzju. Il-finalizzazzjoni tar-riforma komprensiva tal-proċedura baġitarja ilha fis-seħħ mill-2009 u hi mistennija li tindirizza dan in-nuqqas u tagħti lill-proċedura baġitarja approċċ aktar orjentat lejn il-prestazzjoni. Sabiex titjieb is-sostenibbiltà tad-dejn, hu essenzjali wkoll li jitħaffef l-iskjerament tal-pjan ta' privatizzazzjoni. Is-sistema ta' tassazzjoni Taljana xxekkel l-effiċjenza ekonomika u tkompli taffaċċja bosta sfidi. Dawn huma marbuta ma' konformità baxxa ħafna tat-taxxa u riforma tardiva ta' nefqiet tat-taxxa, b'mod partikolari fir-rigward ta' rati mnaqqsa tat-taxxa fuq il-valur miżjud, u tas-sistema antika ta' valuri katastali. Dawn kienu kollha aspetti tal-liġi li jippermettu għar-riforma tas-sistema fiskali li ma ġewx implimentati, jew li ġew implimentati biss b'mod parzjali. Barra minn hekk, żviluppi riċenti bħall-abolizzjoni tat-taxxa tal-proprjetà fuq l-ewwel residenzi, jidhru li jmorru kontra l-għan ta' twessigħ tal-bażi tat-taxxa u l-bidla fil-piż tat-taxxa minn fatturi produttivi għall-propjetà u l-konsum.

               (14)Ir-riforma tal-amministrazzjoni pubblika hi pass importanti li, jekk jiġu adottati u implimentati d-digrieti leġiżlattivi meħtieġa, tippermetti lill-Italja biex tagħmel użu tajjeb tal-benefiċċji f'termini ta' effiċjenza u kwalità miżjuda fis-settur pubbliku. Id-digrieti leġiżlattivi proposti mill-gvern f'Jannar 2016 fuq intrapriżi tal-Istat u servizzi pubbliċi lokali, kif ukoll dik li għad trid tiġi proposta fuq l-impjieg pubbliku, huma ta' importanza partikolari għall-indirizzar tal-kawżi primarji tal-ineffiċjenzi. Filwaqt li l-miżuri riċenti ttieħdu biex tiżdied il-ġlieda kontra l-korruzzjoni, inkluż biż-żieda ta' penalitajiet u termini ta' preskrizzjoni għal reati ta' korruzzjoni speċifiċi, ir-reviżjoni sistematika rrakkomandata għal żmien twil tal-istatut ta' limitazzjonijiet għadha sospiża. Il-frodi tal-kontijiet għadha kwistjoni importanti. Fis-sistema tal-ġustizzja, proċeduri tal-qorti twal u numru għoli ta' każijiet pendenti ċivili u kummerċjali jibqgħu sfidi ewlenin. Monitoraġġ mill-qrib tal-impatt tal-miżuri li ttieħdu fl-aħħar snin biex jiġu indirizzati dawn il-kwistjonijiet se jgħin fil-valutazzjoni ta' jekk hux neċessarju li jissaħħew permezz ta' azzjoni kumplimentari.

               (15)Sar xi progress lejn it-titjib fil-kwalità tal-assi fis-settur bankarju. Għalkemm l-influss ta' self improduttiv naqas fl-aħħar xhur, l-istokk tagħhom għadu fuq livell għoli ħafna u jkompli jqiegħed pressjoni fuq il-profittabbiltà u r-riżorsi tal-banek. Barra minn hekk, is-sistema ta' insolvenza u l-oqfsa ta' ġbir ta' dejn fl-Italja ma twassalx b'mod suffiċjenti għal konklużjoni fil-qosor tas-self improduttiv. Sa min-nofs l-2015, ġew adottato diversi liġijiet biex jissimplifikaw u jaċċelleraw il-proċedura ta' insolvenza u ta' esklużjoni mis-suq, u ġie propost abbozz ta' liġi abilitanti għal riforma organika tal-qafas tal-fallimenti. Madankollu, l-effetti ta' dawn ir-riformi fuq it-tul tal-proċeduri u l-valuri tal-irkupru għad iridu jidhru. Mill-bidu tal-2015, l-Italja adottat bosta miżuri għall-indirizzar ta' dgħufijiet fil-governanza korporattiva tal-banek tagħha, b'mod partikolari rigward banek ikbar li jikkooperaw, banek li għandhom l-azzjonisti bħala l-pedamenti tagħhom u banek mutwi żgħar. L-implimentazzjoni sħiħa ta' dawn ir-riformi tgħin biex is-settur isir iktar reżiljenti u tiġi żgurata allokazzjoni iktar effiċjenti ta' kreditu għall-ekonomija reali. Filwaqt li effiċjenza bi spiża baxxa fis-settur bankarju xxekkel l-profittabbiltà u l-ħolqien ta' kapital intern, ambjent b'rata tal-imgħax bi tkabbir baxx jikkostitwixxi sfida addizzjonali. Il-qafas ta' riżoluzzjoni bankarja tal-UE ġdid biddel il-profil tar-riskju ta' bonds maħruġa minn banek, li minnhom ammonti sinifikanti huma miżmuma minn klijenti konsumaturi Taljani, u dan jenfasizza l-importanza tal-litteriżmu finanzjarju fost il-pubbliku b'mod ġenerali.

               (16)Fl-2015, l-Italja rriformat l-istituzzjonijiet tagħha tas-suq tax-xogħol, permezz tal-hekk imsejħa riforma tal-"Jobs Act". L-implimentazzjoni tar-riforma tal-politiki attivi fis-suq tax-xogħol għandha importanza ewlenija biex jiġu attivati dawk l-iktar 'il bogħod mis-suq tax-xogħol, b'mod partikolari dawk qiegħda fit-tul u ż-żgħażagħ. Attwalment hemm firxa ta' sfidi amministrattivi, politiki u relatati ma' riżorsi. B'mod partikolari, dan jeħtieġ tisħiħ tas-servizzi ta' impjieg pubbliku u monitoraġġ mill-qrib ta' kunsinna ta' servizz. Ġiet riformata s-sistema ta' apprendistati sabiex tinkludi adulti li spiċċaw mingħajr impjieg, iżda għadha għaddejja l-implimentazzjoni tagħha. In-egozjar fuq livell sekondarju għadu mhux żviluppat b'mod suffiċjenti fl-Italja, u dan ixekkel l-adozzjoni ta' soluzzjonijiet inovattivi fuq livell ta' kumpanija li jistgħu jtejbu l-produttività u jwasslu biex il-pagi ikunu aktar reattivi għal kundizzjonijiet tas-suq tax-xogħol. Trid tittieħed azzjoni f'dan il-qasam b'konsultazzjoni mas-sħab soċjali u skont il-prattiki nazzjonali. Is-sħab soċjali għadhom ma laħqux ftehim fuq ir-riforma tan-negozjar kollettiv. Hi mistennija riforma sal-aħħar tal-2016, skont il-programm nazzjonali ta' riforma. Ir-rata ta' sehem tax-xogħol ta' nisa hi waħda mill-iktar baxxi fl-UE. In-nisa huma fil-biċċa l-kbira f'xogħlijiet atipiċi u prekarji, u jikkostitwixxi l-maġġoranza tal-ħaddiema mhux standard li huma partikolarment affettwati mill-ekonomija informali. Is-sistema ta' taxxi u benefiċċji jiskoraġġixxi t-tieni sors ta' dħul u l-Att tax-Xogħlijiet ma jindirizzax din il-kwistjoni b'mod effettiv. Id-disponibbiltà limitata ta' servizzi ta' kura affidabbli xxekkel is-sehem fis-suq tax-xogħol minn nisa bi tfal jew qraba anzjani. Il-livelli tal-faqar huma għolja - iktar minn kwart tat-Taljani huma f'riskju ta' faqar jew esklużjoni soċjali - u l-għoti ta' assistenza soċjali jibqa' dgħajjef u frammentat. L-adozzjoni u l-implimentazzjoni ta' strateġija nazzjonali kontra l-faqar u r-razzjonalizzazzjoni ta' nefqa soċjali jistgħu jkunu l-ewwel passi lejn l-introduzzjoni gradwali ta' skema ta' dħul minimu fuq livell nazzjonali u b'newtralità baġitarja ġenerali. Inkiseb progress sostanzjali fuq ir-riforma tal-edukazzjoni. Ir-riforma tal-iskola kienet adottata f'Lulju 2015 u d-digrieti ta' implimentazzjoni se jiġu adottati sa Jannar 2017.

               (17)Inkiseb progress limitat lejn it-tħaddin ta' kompetizzjoni f'servizzi. Il-liġi ta' kompetizzjoni annwali tal-2015 qiegħda attwalment tiġi diskussa fil-Parlament. Numru ta' dispożizzjonijiet, pereżempju dwar il-professjonijiet legali, iddgħajfu matul il-proċess parlamentari. Numru ta' oqsma għadhom imħarsa wisq jew regolati wisq, l-aktar il-professjonijiet regolati, is-settur tas-saħħa, it-trasport pubbliku lokali u t-taksis, il-portijiet u l-ajruporti. Is-settur tal-bejgħ bl-imnut huwa mxekkel b'numru ta' nuqqasijiet ikkawżati minn strettezza tar-regolament tas-suq. Il-proċess pubbliku tal-għoti ta' drittijiet fuq xogħol ta' dominju pubbliku għal attivitajiet ekonomiċi ma jippromwovix il-kompetizzjoni, b'mod partikolari minħabba l-għoti ta' skemi ta' permess mingħajr proċeduri kompetittivi u trasparenti. Miżuri ta' ftuħ tas-suq iridu jiġu appoġġati minn ambjent favur in-negozji. Sar xi progress fis-simplifikazzjoni skont l-aġenda ta' simplifikazzjoni 2015-2017, u dan jippermetti kooperazzjoni iktar faċli u ssimplifikata bejn gvernijiet ċentrali u reġjonali. Madankollu, l-ambjent tan-negozju Taljan għadu ma jiffaċilitax b'mod suffiċjenti t-tkabbir u l-investiment u jbati minn sistema ta' liġijiet u regolamenti frammentati u stratifikati li għandhom l-oriġini tagħhom f'livelli differenti ta' gvern. Il-piż amministrattiv u regolatorju għadu jxekkel l-operaturi ekonomiċi. Punti pożittivi relatati mal-proċess ta' twaqqif ta' kumpanija jew riżoluzzjoni ta' insolvenza huma mpattija f'dgħufijiet meta wieħed jittratta permessi ta' kostruzzjoni, infurzar ta' kuntratti, ħlasijiet ta' taxxi jew għoti ta' kreditu. L-implimentazzjoni tal-istrateġija ta' akkwist pubbliku nazzjonali adottata kmieni fl-2016 tista' tgħin biex tindirizza xi dgħufijiet sistematiċi u mifruxa.

               (18)Fil-kuntest tas-Semestru Ewropew, il-Kummissjoni wettqet analiżi komprensiva tal-politika ekonomika tal-Italja u ppubblikat din l-analiżi fir-rapport tal-pajjiż tal-2016. Hi vvalutat ukoll il-programm ta' stabbiltà u l-programm nazzjonali ta' riforma u s-segwitu mogħti lir-rakkomandazzjonijiet indirizzati fis-snin ta' qabel. Ikkunsidrat mhux biss ir-rilevanza tagħhom għal politika fiskali u soċjoekonomika sostenibbli fl-Italja iżda wkoll il-konformità tagħhom ma' regoli u gwida tal-UE, minħabba l-ħtieġa għal tisħiħ tal-governanza ekonomika ġenerali tal-UE bl-għoti ta' input fuq livell tal-UE f'deċiżjonijiet nazzjonali fil-ġejjieni. Ir-rakkomandazzjonijiet skont is-Semestru Ewropew huma riflessi fir-rakkomandazzjonijiet 1 sa 5 hawn taħt.

               (19)Fid-dawl ta' din il-valutazzjoni, il-Kunsill eżamina l-programm ta' stabbiltà u l-opinjoni tiegħu
                  12
                hi riflessa b'mod partikolari fir-rakkomandazzjoni 1 hawn taħt.

               (20)Fid-dawl tal-analiżi fil-fond tal-Kummissjoni u ta' din il-valutazzjoni, il-Kunsill eżamina l-programm nazzjonali ta' riforma u l-programm ta' stabbiltà. Ir-rakkomandazzjonijiet tiegħu skont l-Artikolu 6 tar-Regolament (UE) Nru 1176/2011 huma riflessi fir-rakkomandazzjonijiet 1 sa 5 hawn taħt.

               B'HEKK JIRRAKKOMANDA li l-Italja tieħu azzjoni fl-2016 u fl-2017 biex:

               1.Fl-2016, tillimita d-devjazzjoni temporanja mill-aġġustament rikjest ta' 0.5% tal-PDG lejn objettiv baġitarju ta' terminu medju għall-ammont ta' 0.75% tal-PDG konċess għal investimenti u l-implimentazzjoni ta' riformi strutturali, suġġett għall-kundizzjoni li jitkompla l-pjan ta' aġġustament lejn l-objettiv baġitarju ta' terminu medju fl-2017. Tikseb l-aġġustament fiskali annwali ta' mill-anqas 0.6% tal-PDG lejn l-objettiv baġitarju ta' terminu medju fl-2017. Tħaffef l-implimentazzjoni tal-programm ta' privatizzazzjoni u tuża l-qligħ mhux mistenni sabiex taċċellera t-tnaqqis tal-proporzjon tad-dejn tal-amministrazzjoni pubblika. Tbiddel il-piż tat-taxxa minn fatturi produttivi għal fuq il-konsum u l-propjetà. Tnaqqas in-numru u l-iskop ta' nefqiet tat-taxxa u twettaq ir-riforma tas-sistema kadastrali sa nofs l-2017. Tieħu miżuri biex ittejjeb il-konformità mar-regoli tat-taxxa, inkluż permezz ta' fatturar elettroniku u ħlasijiet elettroniċi.

               2.Timplimenta r-riforma tal-amministrazzjoni pubblika bl-adozzjoni u l-implimentazzjoni tad-digrieti leġiżlattivi kollha neċessarji, b'mod partikolari dawk għar-riforma tal-intrapriżi pubbliċi lokali, is-servizzi pubbliċi lokali u l-immaniġġjar ta' riżorsi umani. Ittejjeb il-ġlieda kontra l-korruzzjoni bir-reviżjoni tal-istatut ta' limitazzjonijiet sa tmiem l-2016. Tnaqqas it-tul ta' proċeduri ta' qorti ċivili bl-infurzar ta' riformi permezz ta' mmaniġġjar effettiv ta' każijiet.

               3.Tħaffef it-tnaqqis ta' stokk ta' self improduttiv, inkluż billi tkompli ttejjeb il-qafas għall-ġbir ta' insolvenza u dejn. Tħaffef it-twettiq tal-implimentazzjoni tar-riformi ta' governanza korporattiva li attwalment għaddejjin fis-settur bankarju.

               4.Timplimenta r-riforma ta' politiki attivi fis-suq tax-xogħol, b'mod partikolari bit-tisħiħ tal-effikaċja ta' servizzi għall-impjiegi. Tiffaċilita t-teħid ta' xogħol għat-tieni sors ta' dħul. Tadotta u timplimenta strateġija għal kontra l-faqar nazzjonali u tirrivedi u tirrazzjonalizza n-nefqa soċjali.

               5.Tadotta u timplimenta b'ċerta ħeffa l-liġi pendenti dwar il-kompetizzjoni. Tieħu azzjoni ulterjuri biex iżżid il-kompetizzjoni f'professjonijiet regolati, it-trasport, is-setturi tas-saħħa u tal-bejgħ bl-imnut u s-sistema ta' konċessjonijiet.

               Magħmul fi Brussell,

                     Għall-Kunsill

                     Il-President

                     (1)
                  ĠU L 209, 2.8.1997, p. 1.

                     (2)
                  ĠU L 306, 23.11.2011, p. 25.

                     (3)
                  COM(2016) 332 finali.

                     (4)
                  P8_TA(2016)0058, P8_TA(2016)0059, u P8_TA(2016)0060.

                     (5)
                  COM(2015) 690 finali.

                     (6)
                  COM(2015) 691 finali.

                     (7)
                  COM(2015) 692 finali.

                     (8)
                  SWD(2016) 81 finali.

                     (9)
                  COM(2016) 95 finali.

                     (10)
                  COM(2014) 494 finali.

                     (11)
                  COM(2015) 8105 finali.

                     (12)
                  Skont l-Artikolu 5(2) tar-Regolament tal-Kunsill (KE) Nru 1466/97.


               IL-KUMMISSJONI EWROPEA
            Brussell, 18.5.2016
            COM(2016) 348 final
            Rakkomandazzjoni għal
            RAKKOMANDAZZJONI TAL-KUNSILL
            dwar il-programm nazzjonali ta' riforma tal-2016 tar-Renju Unitu li tagħti opinjoni tal-Kunsill dwar il-programm ta' konverġenza tal-2016 tar-Renju Unit

               Rakkomandazzjoni għal

               RAKKOMANDAZZJONI TAL-KUNSILL

               dwar il-programm nazzjonali ta' riforma tal-2016 tar-Renju Unit

                  u li tagħti opinjoni tal-Kunsill dwar il-programm ta' konverġenza tal-2016 tar-Renju Unit

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikoli 121(2) u 148(4) tiegħu,

               Wara li kkunsidra r-Regolament tal-Kunsill (KE) Nru 1466/97 tas-7 ta' Lulju 1997 dwar it-tisħiħ tas-sorveljanza ta' pożizzjonijiet ta' budget u s-sorveljanza u l-koordinazzjoni ta' politika ekonomika
                  1
               , u b'mod partikolari l-Artikolu 9(2) tiegħu,

               Wara li kkunsidra r-rakkomandazzjoni tal-Kummissjoni Ewropea
                  2
               ,

               Wara li kkunsidra r-riżoluzzjonijiet tal-Parlament Ewropew
                  3
               ,

               Wara li kkunsidra l-konklużjonijiet tal-Kunsill Ewropew,

               Wara li kkunsidra l-opinjoni tal-Kumitat tal-Impjiegi,

               Wara li kkunsidra l-opinjoni tal-Kumitat Ekonomiku u Finanzjarju,

               Wara li kkunsidra l-opinjoni tal-Kumitat tal-Protezzjoni Soċjali,

               Wara li kkunsidra l-opinjoni tal-Kumitat tal-Politika Ekonomika,

               Billi:

               (1)Fis-26 ta' Novembru 2015, il-Kummissjoni adottat l-Istħarriġ Annwali dwar it-Tkabbir
                  4
               , li ta bidu għas-Semestru Ewropew ta' koordinazzjoni tal-politika ekonomika tal-2016. Il-prijoritajiet tal-Istħarriġ Annwali dwar it-Tkabbir ġew approvati mill-Kunsill Ewropew fis-17-18 ta' Marzu 2016. Fis-26 ta' Novembru 2015, abbażi tar-Regolament (UE) Nru 1176/2011, il-Kummissjoni adottat ir-Rapport dwar il-Mekkaniżmu ta' Twissija
                  5
               , li fih hija identifikat lir-Renju Unit bħala wieħed mill-Istati Membri li dwaru kellha titwettaq analiżi fil-fond.

               (2)Ir-rapport tal-pajjiż tal-2016 għar-Renju Unit
                  6
                ġie ppubblikat fis-26 ta' Frar 2016. Huwa vvaluta l-progress tar-Renju Unit fl-indirizzar tar-rakkomandazzjonijiet speċifiċi għall-pajjiż adottati mill-Kunsill fl-14 ta' Lulju 2015 u l-progress tar-Renju Unit lejn il-miri nazzjonali tiegħu tal-Ewropa 2020. Inkluda wkoll l-analiżi fil-fond skont l-Artikolu 5 tar-Regolament (UE) Nru 1176/2011. Fit-8 ta' Marzu 2016, il-Kummissjoni ppreżentat ir-riżultati tal-analiżi fil-fond
                  7
               . L-analiżi tal-Kummissjoni twassalha biex tikkonkludi li r-Renju Unit mhux qed jesperjenza żbilanċi makroekonomiċi. Id-dejn għoli tas-settur tal-unitajiet domestiċi, il-prezzijiet għoljin tad-djar u d-defiċits kbar tal-kont kurrenti jistgħu jikkostitwixxu vulnerabbiltajiet. Fl-istess ħin, il-karti tal-bilanċ tal-unitajiet domestiċi huma b'saħħithom fl-aggregat u r-reżiljenza tas-settur bankarju qed tkompli titjieb. Fuq terminu qasir, ir-robustezza tas-settur tal-unitajiet domestiċi u tal-ekonomija usa' biex jifilħu għal riskji bħal xokk tar-rati tal-imgħax jew xokk għall-impjiegi jidher li żdiedet. Madankollu, bosta inizjattivi tal-gvern għadhom mhumiex qed jeżerċitaw impatt materjali fuq l-iżbilanċ bejn il-provvista u d-domanda għad-djar. Ir-riskji assoċjati mad-defiċit kbir tal-kont kurrenti huma mitigati minn qafas istituzzjonali favorevoli u obbligazzjonijiet baxxi f'muniti barranin. Iż-żieda fid-defiċit kienet xprunata miċ-ċaqliq 'il fuq fid-defiċit fuq l-introjtu primarju u hija mistennija li tonqos hekk kif il-kundizzjonijiet ċikliċi negattivi jbattu.

               (3)Fl-24 ta' Marzu 2016, ir-Renju Unit ippreżenta l-programm nazzjonali ta' riforma tiegħu għall-2016 u l-programm ta' konverġenza tiegħu għall-2016. Biex jiġu kkunsidrati l-konnessjonijiet ta' bejniethom, iż-żewġ programmi ġew ivvalutati fl-istess żmien.

               (4)Rakkomandazzjonijiet speċifiċi għall-pajjiż ġew indirizzati fl-ipprogrammar tal-Fondi Strutturali u ta' Investiment Ewropej għall-perjodu 2014-2020. Kif previst fl-Artikolu 23 tar-Regolament (UE) Nru 1303/2013, fejn dan ikun meħtieġ għall-appoġġ tal-implimentazzjoni ta' rakkomandazzjonijiet rilevanti tal-Kunsill, il-Kummissjoni tista' titlob lil xi Stat Membru biex jirrieżamina l-Ftehim ta' Sħubija tiegħu u l-programmi rilevanti u jipproponi emendi għalihom. Il-Kummissjoni pprovdiet aktar dettalji dwar kif se tagħmel użu minn din id-dispożizzjoni f'linji gwida dwar l-applikazzjoni tal-miżuri li jorbtu l-effettività tal-Fondi Strutturali u ta' Investiment Ewropej mal-governanza ekonomika soda
                  8
               .

               (5)Ir-Renju Unit huwa attwalment fil-parti korrettiva tal-Patt ta' Stabbiltà u Tkabbir. Sakemm tinkiseb korrezzjoni dejjiema tad-defiċit eċċessiv fl-2016-17, ir-Renju Unit se jkun soġġett għall-fergħa preventiva u għar-regola tranżizzjonali tad-dejn mill-2017-18. Fil-programm ta' konverġenza tal-2015-16 tiegħu, il-gvern jistenna li d-defiċit nominali jkun taħt it-3 % tal-PDG fl-2016-17 u jippjana li dan jonqos aktar sa 2,0 % tal-PDG sal-2017-18. Id-defiċit strutturali rikalkulat
                  9
                jindika titjib strutturali ta' 0,6 pp tal-PDG fl-2015-16; 0,9 pp tal-PDG fl-2016-17, u 0,7 pp tal-PDG fl-2017-18. Il-programm ta' konverġenza ma jinkludix objettiv baġitarju fuq terminu medju. Skont il-programm ta' konverġenza, il-proporzjon tad-dejn tal-gvern mal-PDG huwa mistenni li jiżdied minn 88,0% fl-2015-16 għal massimu ta' 88,3 tal-PDG fl-2016-17, qabel ma jonqos għal 87,1% fl-2017-18. Ix-xenarju makroekonomiku li fuqu huma bbażati l-projezzjonijiet baġitarji huwa plawżibbli. Il-miżuri biex jiġu appoġġati l-miri tad-defiċit ippjanati fl-2016-17 u fl-2017-18 huma speċifikati biżżejjed. Madankollu, l-impatt ta' xi miżuri fl-2017-18, li l-impatt baġitarju tagħhom huwa stmat li se jkun ta' madwar 0,2 % tal-PDG, huwa aktar inċert. Fuq il-bażi tat-tbassir tar-rebbiegħa tal-2016 tal-Kummissjoni, fl-2015-16 ir-Renju Unit huwa mistenni li jikseb id-defiċit nominali rrakkomandat ta' 4,1 % tal-PDG u li jkun għamel l-isforz fiskali rrakkomandat. Ir-Renju Unit huwa previst li jikkoreġi d-defiċit eċċessiv tiegħu sal-iskadenza tal-2016-17 kif irrakkomandat mill-Kunsill, minkejja li ma jilħaqx il-mira tad-defiċit nominali rrakkomandata ta' 2,7 % tal-PDG. Huwa mistenni li, fuq bażi kumulattiva matul il-perjodu tal-proċedura tad-defiċit eċċessiv, ikun hemm sforz fiskali marġinalment aktar baxx minn dak irrakkomandat. Fl-2017-18, b'politiki mhux mibdula, ir-Renju Unit huwa mistenni li jikkonforma mal-aġġustament irrakkomandat lejn l-objettiv baġitarju minimu fuq terminu medju. Ir-Renju Unit huwa mbassar ukoll li jikkonforma mar-regola tranżizzjonali tad-dejn fl-2017-18. Fuq il-bażi tal-valutazzjoni tiegħu tal-programm ta' konverġenza, u filwaqt li jqis it-tbassir tar-rebbiegħa tal-2016 tal-Kummissjoni, il-Kunsill huwa tal-opinjoni li r-Renju Unit huwa mistenni li fil-biċċa l-kbira jikkonforma mad-dispożizzjonijiet tal-Patt ta' Stabbiltà u Tkabbir.

               (6)Il-produttività fir-Renju Unit staġnat mill-2008 'l hawn. Dan jista' jkun minħabba diversi fatturi, bħal investiment kapitali baxx, nuqqas ta' kompetenzi, spariġġi tal-kompetenzi u ċaqliq fil-kompożizzjoni tal-ekonomija lejn setturi tan-negozju bi produttività aktar baxxa. L-isfidi relatati ma' nuqqas ta' djar, speċjalment f'żoni ġeografiċi ta' tkabbir ekonomiku għoli, għandhom ukoll jitqiesu f'dan il-kuntest. Id-dokument ta' politika tal-gvern ta' Lulju 2015, "Fixing the foundations- creating a prosperous nation" jippreżenta rispons estensiv. Fid-dawl ta' ċerti ostakli għall-investiment li għadhom jeżistu u l-livell baxx ta' investiment pubbliku u privat fir-Renju Unit, l-azzjonijiet ta' politika tal-gvern biex jiżdiedu l-livelli tal-kompetenzi, l-innovazzjoni u l-investiment fl-infrastruttura huma f'waqthom, għalkemm l-implimentazzjoni effettiva se tkun importanti. Waħda mill-akbar sfidi fil-qasam tal-investiment hija l-kisba ta' infrastruttura tan-netwerk li tkun ta' livell adegwat. Il-Pjan Nazzjonali tal-Infrastruttura, li ġie aġġornat f'Marzu 2016, jistabbilixxi f'qafas koerenti u konsistenti d-dettalji dwar il-progress tal-proġetti tal-infrastruttura. Il-pjan huwa dipendenti fuq l-iżgurar ta' żieda fil-finanzjament privat għal ħafna mill-investiment. It-twettiq u l-monitoraġġ huma kruċjali u t-trasparenza u r-responsabbiltà huma fundamentali. Minkejja diversi inizjattivi tal-gvern, id-domanda għad-djar tal-gvern għadha tiżboq il-provvista u dan huwa rifless fi prezzijiet tad-djar għoljin u li qed jiżdiedu. In-nuqqas ta' djar huwa l-aktar akut fir-reġjuni li qed jikbru malajr ta' Londra u x-Xlokk. L-użu tal-art huwa ggwidat minn prinċipji stabbiliti fil-qafas tal-politika nazzjonali tal-ippjanar u l-implimentazzjoni effettiva tas-sistema ta' ppjanar riformata tista' tiffaċilita żieda fil-kostruzzjoni tad-djar.

               (7)Is-suq tax-xogħol tar-Renju Unit għadu dinamiku. Fl-2015, ir-rata tal-impjieg (fl-etajiet mill-20 sal-64) laħqet is-76,9 % filwaqt li r-rata tal-qgħad kompliet tonqos, u laħqet il-5,3 %. Il-qgħad fost iż-żgħażagħ u r-rati ta' żgħażagħ barra mill-impjieg, edukazzjoni jew taħriġ ukoll komplew jonqsu. Madankollu, għad hemm lok għal titjib fil-prospetti għal ħaddiema inattivi, dawk li xogħolhom ma jisfruttax il-kapaċitajiet tagħhom u dawk bi ftit kompetenzi professjonali. Prospetti aħjar tas-suq tax-xogħol u rotot ċari lejn il-kisba ta' kompetenzi ġodda jkunu ta' għajnuna għal dawk li jsibu ruħhom limitati biss għal xogħol b'pagi baxxi u/jew b'ħinijiet imqassra. Jindirizzaw ukoll in-nuqqasijiet ta' kompetenzi li huma evidenti f'ċerti partijiet tal-ekonomija, bħall-kostruzzjoni. L-użu b'suċċess tar-riżorsi li ġejjin mill-imposta tal-apprendistat se jitlob attenzjoni mill-qrib. Proposti biex tittejjeb il-provvista fil-kura tat-tfal se jkunu jeħtieġu implimentazzjoni mingħajr dewmien billi d-disponibbiltà u l-affordabbiltà tal-kura tat-tfal għadhom sfida.

               (8)Fil-kuntest tas-Semestru Ewropew, il-Kummissjoni wettqet analiżi komprensiva tal-politika ekonomika tar-Renju Unit u ppubblikatha fir-rapport tal-pajjiż tal-2016. Hija vvalutat ukoll il-programm ta' konverġenza u l-programm nazzjonali ta' riforma u s-segwitu mogħti għar-rakkomandazzjonijiet indirizzati lir-Renju Unit fi snin preċedenti. Hija qieset mhux biss ir-rilevanza tagħhom għal politika fiskali u soċjoekonomika sostenibbli fir-Renju Unit iżda wkoll il-konformità tagħhom mar-regoli u mal-gwida tal-UE, fid-dawl tal-ħtieġa li tissaħħaħ il-governanza ekonomika kumplessiva tal-Unjoni Ewropea billi jingħata kontribut fil-livell tal-UE għad-deċiżjonijiet nazzjonali futuri. Ir-rakkomandazzjonijiet skont is-Semestru Ewropew huma riflessi fir-rakkomandazzjonijiet minn 1 sa 3 ta' hawn taħt.

               (9)Fid-dawl ta' din il-valutazzjoni, il-Kunsill eżamina l-programm ta' konverġenza, u l-opinjoni tiegħu
                  10
                hija riflessa b'mod partikolari fir-rakkomandazzjoni 1 ta' hawn taħt.

               B'DAN JIRRAKKOMANDA li r-Renju Unit jieħu azzjoni fl-2016 u fl-2017 biex:

               1.Jipprova jikkoreġi d-defiċit eċċessiv b'mod dejjiemi sal-2016-17. Wara l-korrezzjoni tad-defiċit eċċessiv, jikseb aġġustament fiskali ta' 0,6 % tal-PDG fl-2017-18 lejn l-objettiv baġitarju minimu fuq terminu medju.

               2.Jindirizza nuqqasijiet fl-investiment fl-infrastruttura tan-netwerk, inkluż billi jwettaq il-prijoritajiet tal-Pjan Infrastrutturali Nazzjonali. Jieħu aktar passi biex iżid il-provvista tad-djar, inkluż billi jimplimenta r-riformi fil-qafas tal-politika nazzjonali tal-ippjanar.

               3.Jindirizza l-ispariġġi tal-kompetenzi u jipprovdi għall-progressjoni tal-kompetenzi, inkluż permezz tat-tisħiħ tal-kwalità tal-apprendistati. Ikompli jtejjeb id-disponibbiltà ta' kura tat-tfal affordabbli, ta' kwalità għolja, u full-time.

               Magħmul fi Brussell,

                     Għall-Kunsill

                     Il-President

                     (1)
                  ĠU L 209, 2.8.1997, p. 1.

                     (2)
                  COM(2016) 348 final.

                     (3)
                  P8_TA(2016)0058, P8_TA(2016)0059, u P8_TA(2016)0060.

                     (4)
                  COM(2015) 690 final.

                     (5)
                  COM(2015) 691 final.

                     (6)
                  SWD(2016) 96 final.

                     (7)
                  COM(2016) 95 final.

                     (8)
                  COM(2014) 494 final.

                     (9)
                  Il-bilanċ strutturali kif ikkalkulat mill-ġdid mill-Kummissjoni abbażi tal-informazzjoni fil-programm ta' konverġenza, skont il-metodoloġija maqbula b'mod komuni.

                     (10)
                  Skont l-Artikolu 9(2) tar-Regolament tal-Kunsill (KE) Nru 1466/97.


               IL-KUMMISSJONI EWROPEA
            Brussell, 13.5.2015
            COM(2015) 273 final
            Rakkomandazzjoni għal
            RAKKOMANDAZZJONI TAL-KUNSILL
            fuq il-Programm Nazzjonali ta' Riforma tas-Slovenja għall-2015u l-għoti ta' opinjoni tal-Kunsill dwar il-Programm ta' Stabbiltà tas-Slovenja tal-2015

               Rakkomandazzjoni għal

               RAKKOMANDAZZJONI TAL-KUNSILL

               fuq il-Programm Nazzjonali ta' Riforma tas-Slovenja għall-2015

                  u l-għoti ta' opinjoni tal-Kunsill dwar il-Programm ta' Stabbiltà tas-Slovenja tal-2015

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 121(2) u l-Artikolu 148(4) tiegħu,

               Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta' pożizzjonijiet ta' baġit u s-sorveljanza u l-koordinazzjoni ta' politika ekonomika
                  1
               , u partikolarment l-Artikolu 5(2) tiegħu,

               Wara li kkunsidra r-Regolament (UE) Nru 1176/2011 tal-Parlament Ewropew u tal-Kunsill tas-16 ta’ Novembru 2011 dwar il-prevenzjoni u l-korrezzjoni tal-iżbilanċi makroekonomiċi
                  2
               , u b’mod partikolari l-Artikolu 6(1) tiegħu,

               Wara li kkunsidra r-rakkomandazzjoni tal-Kummissjoni Ewropea
                  3
               ,

               Wara li kkunsidra r-riżoluzzjonijiet tal-Parlament Ewropew
                  4
               ,

               Wara li kkunsidra l-konklużjonijiet tal-Kunsill Ewropew,

               Wara li kkunsidra l-opinjoni tal-Kumitat tal-Impjiegi,

               Wara li kkunsidra l-opinjoni tal-Kumitat Ekonomiku u Finanzjarju,

               Wara li kkunsidra l-opinjoni tal-Kumitat tal-Protezzjoni Soċjali,

               Wara li kkunsidra l-opinjoni tal-Kumitat tal-Politika Ekonomika,

               Billi:

               (1)Fis-26 ta’ Marzu 2010, il-Kunsill Ewropew qabel mal-proposta tal-Kummissjoni li tiġi mnedija strateġija ġdida għall-impjiegi u t-tkabbir, Ewropa 2020, imsejsa fuq koordinazzjoni msaħħa ta’ politiki ekonomiċi, li se tiffoka fuq l-oqsma ewlenin fejn hija meħtieġa azzjoni biex tingħata spinta lill-potenzjal tal-Ewropa għat-tkabbir sostenibbli u l-kompetittività.

               (2)Fit-13 ta’ Lulju 2010, il-Kunsill, fuq il-bażi tal-proposti tal-Kummissjoni, adotta rakkomandazzjoni dwar il-linji gwida ġenerali għall-politiki ekonomiċi tal-Istati Membri u l-Unjoni (mill-2010 sal-2014) u fil-21 ta’ Ottubru 2010, huwa adotta deċiżjoni dwar il-linji gwida għall-politika tal-Istati Membri dwar l-impjiegi, li flimkien jagħmlu "il-linji gwida integrati". L-Istati Membri kienu mistiedna sabiex jikkunsidraw il-linji gwida integrati fil-politiki ekonomiċi u tal-impjiegi nazzjonali tagħhom.

               (3)Fit-8 ta’ Lulju 2014, il-Kunsill adotta rakkomandazzjoni dwar il-Programm Nazzjonali ta’ Riforma tas-Slovenja għall-2014 u ta l-opinjoni tiegħu dwar il-Programm ta’ Stabbiltà aġġornat tas-Slovenja għall-perjodu 2014. Fit-28 ta' Novembru 2014, skont ir-Regolament (UE) Nru 473/2013
                  5
               , il-Kummissjoni ppreżentat l-opinjoni tagħha dwar l-abbozz ta' pjan baġitarju tas-Slovenja għall-2015
                  6
               .

               (4)Fit-28 ta' Novembru 2014, il-Kummissjoni adottat l-Istħarriġ Annwali dwar it-Tkabbir
                  7
               , li ta bidu għas-Semestru Ewropew ta' koordinazzjoni tal-politika ekonomika tal-2015. Fl-istess ġurnata, fuq il-bażi tar-Regolament (UE) Nru 1176/2011, il-Kummissjoni adottat ir-Rapport dwar il-Mekkaniżmu ta’ Twissija
                  8
               , li fih identifikat lis-Slovenja bħala wieħed mill-Istati Membri li dwaru kellu jitwettaq rieżami fil-fond.

               (5)Fit-18 ta’ Diċembru 2014, il-Kunsill Ewropew endorsja l-prijoritajiet sabiex tingħata spinta lill-investiment, biex b'hekk kienu aċċellerati r-riformi strutturali u tkompliet it-triq lejn konsolidazzjoni fiskali responsabbli li tiffavorixxi t-tkabbir.

               (6)Fis-26 ta’ Frar 2015, il-Kummissjoni ppubblikat ir-rapport tagħha tal-pajjiż tal-2015 għas-Slovenja
                  9
               . Ir-rapport tal-pajjiż ivvaluta l-progress fl-indirizzar tar-rakkomandazzjonijiet speċifiċi għall-pajjiż li ġew adottati fit-8 ta’ Lulju 2014. Għas-Slovenja, ir-rapport tal-pajjiż jinkludi wkoll ir-riżultati tar-rieżami fil-fond skont l-Artikolu 5 tar-Regolament (UE) Nru 1176/2011. L-analiżi tal-Kummissjoni twassalha biex tikkonkludi li s-Slovenja qed tesperjenza żbilanċi makroekonomiċi, li jirrikjedu azzjoni politika deċiżiva u monitoraġġ speċifiku. B'mod partikolari, ir-riekwilibrar għadu għaddej u l-azzjonijiet politiki deċiżivi, il-prestazzjoni tal-esportazzjonijiet u l-kundizzjonijiet tat-tkabbir imtejba naqqsu r-riskji meta mqabbla mas-sena l-oħra, b'mod partikolari dawk marbuta mas-sostenibbiltà esterna. Madankollu, governanza korporattiva dgħajfa, livell għoli ta' pussess mill-Istat, ingranaġġ korporattiv għoli, u dejn pubbliku li qed jiżdied jippreżentaw riskji għall-istabbiltà u t-tkabbir finanzjarju u jistħoqqilhom attenzjoni mill-qrib. L-iżbilanċi għalhekk ma għadhomx meqjusa bħala eċċessivi imma xorta jibqgħu jeħtieġu l-attenzjoni mill-qrib.

               (7)Fit-30 ta' April 2015, is-Slovenja ppreżentat il-Programm Nazzjonali ta' Riforma tagħha għall-2015 kif ukoll il-Programm ta' Stabbiltà għall-2015. Biex jiġu kkunsidrati l-konnessjonijiet ta' bejniethom, iż-żewġ programmi ġew ivvalutati fl-istess żmien.

               (8)Is-Slovenja bħalissa qiegħda fit-taqsima korrettiva tal-Patt ta’ Stabbiltà u Tkabbir. Fil-Programm ta’ Stabbiltà tiegħu għall-2015, il-gvern qed jippjana li jikkoreġi d-defiċit eċċessiv sal-2015, f’konformità mad-data ta’ skadenza stabbilita mill-Kunsill, u li jilħaq l-objettiv għat-terminu medju – pożizzjoni baġitarja bilanċjata f’termini strutturali – sal-2020, jiġifieri sena wara l-perjodu tal-programm. Il-gvern qed jippjana li gradwalment itnaqqas id-defiċit nominali għal 2.9 % tal-PDG fl-2015 u għal 0.9 % tal-PDG fl-2019. Skont il-Programm ta’ Stabbiltà, il-proporzjon tad-dejn tal-gvern imqabbel mal-PDG huwa mistenni li jilħaq il-quċċata fl-2015 b'81.6 %, qabel ma jibda jonqos. Ix-xenarju makroekonomiku li jsostni l-projezzjonijiet baġitarji fil-programm huwa plawżibbli. Fuq il-bażi tat-tbassir tar-rebbiegħa tal-2015 tal-Kummissjoni, hija prevista korrezzjoni f’waqtha u fit-tul tad-defiċit eċċessiv sal-2015. Fl-istess ħin, l-isforz fiskali huwa inqas minn dak li huwa rrakkomandat mill-Kunsill, fuq il-bażi tal-bilanċ strutturali u l-miżuri diskrezzjonali li ttieħdu. Jekk wieħed jassumi korrezzjoni f’waqtha tad-defiċit eċċessiv kif ippjanat, is-Slovenja se tkun suġġetta għall-parti preventiva tal-Patt fl-2016. Miżuri li jappoġġjaw il-miri ppjanati tad-defiċit mill-2016 'il quddiem għadhom ma ġewx speċifikati biżżejjed. Għalhekk, fid-dawl ta’ dan it-tbassir tar-rebbiegħa tal-2015 tal-Kummissjoni, jidher li hemm riskju ta’ devjazzjoni sinifikanti mill-aġġustament meħtieġ lejn l-objettiv ta’ terminu medju fl-2016 u li aktar miżuri se jkunu meħtieġa. Abbażi tal-valutazzjoni tiegħu tal-Programm ta’ Stabbiltà u filwaqt li jqis it-tbassir tar-rebbiegħa tal-2015 tal-Kummissjoni, il-Kunsill huwa tal-opinjoni li hemm riskju li s-Slovenja mhux se tkun f’konformità mad-dispożizzjonijiet tal-Patt ta’ Stabbiltà u Tkabbir. Fir-rigward tar-regoli fiskali, fl-2013 il-parlament approva bażi kostituzzjonali għall-istabbiliment ta' regola ta' bilanċ baġitarju/surplus tal-amministrazzjoni pubblika f'termini strutturali. Madankollu, il-leġiżlazzjoni meħtieġa ta’ implimentazzjoni, għad trid tiġi adottata. Ir-reviżjonijiet fl-Att dwar il-Finanzi Pubbliċi huma mistennija li jipprovdu l-bażi leġiżlattiva meħtieġa għall-kwistjonijiet proċedurali li jirfdu r-regoli fiskali.

               (9)Is-Slovenja ħadet azzjoni biex tnaqqas il-pressjonijiet fuq is-sostenibbiltà fuq terminu medju tas-sistema tal-pensjonijiet iżda l-parametri ewlenin għad iridu jiġu aġġustati biex tiżgura s-sostenibbiltà tagħha wara l-2020. Ir-riforma tal-pensjonijiet tal-2013 kellha impatt pożittiv u l-att legali li jistabbilixxi fond demografiku huwa mistenni li jiġi adottat f’Ġunju 2015. Madankollu, jeħtieġ riforma ulterjuri biex tiġi żgurata s-sostenibbiltà fit-tul tal-pensjonijiet. Ma sar l-ebda progress fir-rigward ta' riforma fit-tul għall-kura. Fi tmiem l-2013, il-gvern adotta pjan ta’ azzjoni għal riforma fit-tul tal-kura iżda l-adozzjoni ta’ leġiżlazzjoni li timplimenta r-riforma ġiet posposta sal-aħħar tal-2015 sabiex tippermetti deċiżjonijiet minn qabel dwar riforma tal-assigurazzjoni tas-saħħa inkluża l-kwistjoni ta’ sorsi għall-finanzjament ġenerali tal-kura tas-saħħa u l-kura fit-tul. In-nefqa marbuta mal-età fuq il-kura fit-tul tista' tiġi llimitata bl-indirizzar tal-benefiċċji għal dawk l-aktar fil-bżonn u iffokar mill-ġdid tal-provvediment tal-kura minn kura f'istituzzjonijiet għal kura fid-dar.

               (10)F’Jannar tal-2015 ġie konkluż Ftehim Soċjali li jipprovdi li t-tkabbir fil-paga fis-settur pubbliku se jibqa’ lura mit-tkabbir fil-pagi tas-settur privat. Il-kompożizzjoni u l-indiċjar tal-pagi minimi mhumiex koperti b’dan il-Ftehim. Filwaqt li għadu relattivament għoli meta mqabbel mal-medja tal-pagi, it-tkabbir riċenti tal-paga minima kien limitat. L-evalwazzjoni tar-riforma tas-suq tax-xogħol tal-2013 turi li qed jonqsu r-restrizzjonijiet tas-suq tax-xogħol, iżda għadhom jippersistu problemi strutturali fir-rigward tal-qgħad fit-tul u r-rati baxxi ta’ impjiegi ta’ ħaddiema b’ħiliet baxxi u ħaddiema aktar anzjani. Is-Slovenja ħadet xi azzjoni biex tindirizza n-nuqqas ta’ tlaqqigħ tal-ħiliet u hemm bosta miżuri oħrajn ippjanati sal-2020.

               (11)Is-settur bankarju kompla jsir stabbli permezz tar-rikapitalizzazzjoni ta’ Abanka u Banka Celje fl-2014. Pjan ta’ azzjoni komprensiv għall-banek ġie ffinalizzat u ppreżentat lill-Uffiċċju tal-Prim Ministru f’Jannar tal-2015. Il-Bank tas-Slovenja żgura s-segwitu tad-dgħufijiet identifikati fir-Rieżami tal-Kwalità tal-Assi tal-2013 u se jerġa jibda bl-ispezzjonijiet fuq il-post fl-ewwel kwart tal-2015 biex jivverifika jekk ir-rakkomandazzjonijiet ikunux ġew implimentati mill-banek. Il-banek prinċipali wettqu riorganizzazzjoni u rrinfurzaw l-unitajiet tagħhom tal-ħidma u r-ristrutturar. Madankollu, hemm bżonn li tingħata spinta lill-profittabbiltà fit-tul u li jitnaqqas is-self mhux produttiv fis-settur korporattiv biex is-settur bankarju jkun aktar f'saħħtu. Ġew stabbiliti kemm pjan regolatorju għar-ristrutturar korporattiv u kemm task force korporattiva ċentralizzata ta’ ristrutturar.  Aktar tnaqqis fl-ingranaġġ tas-settur korporattiv, inkluż permezz ta' Kumpanija Bankarja tal-Immaniġġjar tal-Assi u bl-applikazzjoni sħiħa tal-leġislazzjoni l-ġdida tal-insolvenza, se jgħin sabiex ikunu restawrati l-kundizzjonijiet għal rikorrenza ta’ investiment privat. L-attività ta’ self bankarju qed tkompli tonqos, prinċipalment b'effett fuq l-SMEs. Ir-rikapitalizzazzjoni tas-settur bankarju reċenti hi mistennija li turi r-riżultati kompleti biss fl-2016. Self imrażżan mill-banek u rati ta’ imgħax għoljin huma ta’ piż fuq il-kapaċità tal-finanzjament tal-SMEs. Filwaqt li naqas il-proporzjon ta’ applikazzjonijiet għal self miċħud matul l-aħħar sitt snin, in-numru tal-SMEs li rrappurtaw deterjorament fid-dispożizzjoni tal-banek li jipprovdulhom self, kiber b’mod sostanzjali u hu wieħed mill-ogħla fl-UE.

               (12)Il-programm ta’ privatizzazzjoni qed jagħmel progress, għalkemm b’dewmien. Ir-ristrutturar ta’ ħames banek kbar tal-Istat u x-xoljiment ta’ żewġ banek domestiċi żgħar qegħdin fit-triq it-tajba. L-Impriża Sovrana Slovena (Slovenian Sovereign Holding) responsabbli mill-ġestjoni tal-assi tal-Istat, issa qed taħdem kompletament. Għad irid jiġi approvat abbozz ta’ strateġija tal-ġestjoni tal-assi mill-Parlament Sloven u dan huwa mistenni li jiġi segwit bir-rilaxx tal-iskeda ta’ ċessjoni għal għadd ta’ assi mmirati sew li huma proprjetà tal-Istat. Il-kodiċi ta’ governanza korporattiva l-ġdid ġie adottat mill-Impriża Sovrana Slovena f’Diċembru tal-2014 u f’Jannar tal-2015 ġie maħtur uffiċjal tal-konformità.

               (13)L-effiċjenza tal-qrati ttejbet aktar fl-2014, minkejja li b’pass aktar bil-mod. Filwaqt li sar xi progress fit-tnaqqis tat-tul tal-proċedimenti ġudizzjarji fl-ewwel istanza f’każijiet ċivili u kummerċjali, inklużi kawżi skont il-leġiżlazzjoni dwar l-insolvenza, it-tul tal-proċedimenti u n-numru ta’ kawżi mhux solvuti ta’ kawżi pendenti għadu sinifikanti.

               (14)Ambjent tan-negozju li ma joffrix appoġġ fis-Slovenja huwa fattur ewlieni għal livell baxx ta’ investiment fin-negozju fis-Slovenja u l-għadd kbir ta’ liġijiet u għadd ta’ bidliet fil-leġiżlazzjoni jagħmluha diffiċli biex wieħed ikollu negozju u jikkonforma mar-regolamentazzjoni lokali. L-għadd ta’ professjonijiet irregolati naqas minn 323 għal 242, iżda għadu għoli. Ġew implimentati madwar 25% tal-miżuri inklużi fid-Dokument Uniku biex jinqata' l-piż amministrattiv. Qed jiġu pprovduti awtonomija baġitarja suffiċjenti għall-Aġenzija għall-Protezzjoni tal-Kompetizzjoni u indipendenza istituzzjonali.

               (15)Il-gvern il-ġdid saħaq fuq l-impenn tiegħu li jiġġieled il-korruzzjoni u jadotta programm ġdid ta’ sentejn ta’ 11-il miżura perenni f’Jannar tal-2015. Sar xi progress rigward it-trasparenza u r-responsabbiltà. Qed titħejja riforma komprensiva tas-settur pubbliku. Ma sar l-ebda progress rigward rapporti dwar l-evalwazzjoni tal-prestazzjoni u l-proċeduri tal-kontroll tal-kwalità.

               (16)Fil-kuntest tas-Semestru Ewropew, il-Kummissjoni wettqet analiżi komprensiva tal-politika ekonomika tas-Slovenja u ppublikatha fir-rapport tal-pajjiż tal-2015. Hija vvalutat ukoll il-Programm ta’ Stabbiltà u l-Programm ta’ Riforma Nazzjonali u s-segwitu mgħoti għar-rakkomandazzjonijiet indirizzati lis-Slovenja fis-snin preċedenti. Mhux biss qieset ir-rilevanza tagħhom għall-politika fiskali u soċjoekonomika sostenibbli fis-Slovenja imma qieset ukoll il-konformità tagħhom mar-regoli u mal-gwida tal-UE, fid-dawl tal-ħtieġa li tissaħħaħ il-governanza ekonomika kumplessiva tal-Unjoni Ewropea billi jingħata kontribut fil-livell tal-UE għad-deċiżjonijiet nazzjonali futuri. Ir-rakkomandazzjonijiet skont is-Semestru Ewropew huma riflessi fir-rakkomandazzjonijiet minn 1 sa 4 ta' hawn taħt.

               (17)Fid-dawl tar-rieżami fil-fond tal-Kummissjoni u din il-valutazzjoni, il-Kunsill eżamina l-Programm Nazzjonali ta' Riforma u l-Programm ta' Stabbiltà. Ir-rakkomandazzjonijiet tiegħu skont l-Artikolu 6 tar-Regolament (UE) Nru 1176/2011 huma riflessi fir-rakkomandazzjonijiet minn (1) sa (4) hawn taħt.

               (18)Fil-kuntest tas-Semestru Ewropew, il-Kummissjoni wettqet ukoll analiżi tal-politika ekonomika taż-Żona tal-Euro inġenerali. Fuq il-bażi ta' din l-analiżi, il-Kunsill ħareġ rakkomandazzjonijiet speċifiċi għall-Istati Membri li l-munita tagħhom hi l-euro. Is-Slovenja għandha tiżgura wkoll l-implimentazzjoni sħiħa u f'waqtha ta' dawn ir-rakkomandazzjonijiet.

               B’DAN JIRRAKKOMANDA li s-Slovenja tieħu azzjoni fil-perjodu 2015-2016 biex:

               1.Tiżgura korrezzjoni fit-tul tad-defiċit eċċessiv fl-2015, u tikseb aġġustament fiskali ta’ 0.6% tal-PDG lejn l-objettiv ta’ terminu medju fl-2016. Tadotta l-Att tar-Regoli Fiskali u tirrevedi l-Att dwar il-finanzi pubbliċi. Tmexxi 'l quddiem ir-riforma fit-tul tas-sistema tal-pensjonijiet. Sa tmiem l-2015 tadotta r-riforma tal-kura tas-saħħa u tal-kura fit-tul.

               2.Tirrieżamina, b'konsultazzjoni mal-isħab soċjali u bi qbil mal-prassi nazzjonali, il-mekkaniżmu għall-issettjar tal-pagi minimi, u b’mod partikolari r-rwol ta’ kwoti, fid-dawl tal-impatt tal-faqar fost dawk li jaħdmu, il-ħolqien tal-impjiegi u l-kompetittività. Iżżid l-impjegabbiltà ta’ dawk b’ħiliet baxxi u ħaddiema aktar anzjani. Tieħu miżuri biex tindirizza l-qgħad fit-tul u tipprovdi inċentivi adegwati biex tiġi estiża l-ħajja tax-xogħol.

               3.Tnaqqas il-livell ta’ self improduttiv fil-banek permezz tal-introduzzjoni ta’ miri speċifiċi. Ittejjeb il-kapaċità ta’ monitoraġġ tar-riskju tal-kreditu fil-banek. Tkompli r-ristrutturar korporattiv u żżomm governanza korporattiva b’saħħitha fil-Kumpanija tal-Ġestjoni tal-Assi tal-Banek. Tieħu miżuri biex ittejjeb l-aċċess għall-finanzjament tal-SMEs u l-kumpaniji mikro. Tadotta strateġija għall-Impriża Sovrana Slovena bi klassifikazzjoni ċara tal-assi, fuq bażi annwali, timplementa pjan ta’ ġestjoni tal-assi u tapplika kriterji ta’ prestazzjoni.

               4.Tiżgura li r-riformi adottati sabiex itejbu l-effiċjenza tal-ġustizzja ċivili jgħinu fit-tnaqqis tat-tul tal-proċedimenti.

               Magħmul fi Brussell,

                     Għall-Kunsill

                     Il-President

                     (1)
                  ĠU L 209, 2.8.1997, p. 1.

                     (2)
                  ĠU L 306, 23.11.2011, p. 25.

                     (3)
                  COM(2015) 273

                     (4)
                  P8_TA(2015)0067, P8_TA(2015)0068, P8_TA(2015)0069

                     (5)
                  ĠU L 140, 27.5.2013, p.11.

                     (6)
                  C(2014) 8813 final

                     (7)
                  COM(2014) 902

                     (8)
                  COM(2014) 904

                     (9)
                  SWD(2015) 43 final/2


               IL-KUMMISSJONI EWROPEA
            Brussell, 13.5.2015
            COM(2015) 261 final
            Rakkomandazzjoni għal
            RAKKOMANDAZZJONI TAL-KUNSILL
            dwar il-Programm Nazzjonali ta' Riforma tal-Kroazja tal-2015u li tagħti opinjoni tal-Kunsill dwar il-Programm ta' Stabbiltà tal-Kroazja tal-2015

               Rakkomandazzjoni għal

               RAKKOMANDAZZJONI TAL-KUNSILL

               dwar il-Programm Nazzjonali ta' Riforma tal-Kroazja tal-2015

                  u li tagħti opinjoni tal-Kunsill dwar il-Programm ta' Stabbiltà tal-Kroazja tal-2015

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 121(2) u l-Artikolu 148(4) tiegħu,

               Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta' pożizzjonijiet ta' baġit u s-sorveljanza u l-koordinazzjoni ta' politika ekonomika
                  1
               , u partikolarment l-Artikolu 9(2) tiegħu,

               Wara li kkunsidra r-Regolament (UE) Nru 1176/2011 tal-Parlament Ewropew u tal-Kunsill tas-16 ta’ Novembru 2011 dwar il-prevenzjoni u l-korrezzjoni tal-iżbilanċi makroekonomiċi
                  2
               , u b’mod partikolari l-Artikolu 6(1) tiegħu,

               Wara li kkunsidra r-rakkomandazzjoni tal-Kummissjoni Ewropea
                  3
               ,

               Wara li kkunsidra r-riżoluzzjonijiet tal-Parlament Ewropew
                  4
               ,

               Wara li kkunsidra l-konklużjonijiet tal-Kunsill Ewropew,

               Wara li kkunsidra l-opinjoni tal-Kumitat tal-Impjiegi,

               Wara li kkunsidra l-opinjoni tal-Kumitat Ekonomiku u Finanzjarju,

               Wara li kkunsidra l-opinjoni tal-Kumitat tal-Protezzjoni Soċjali,

               Wara li kkunsidra l-opinjoni tal-Kumitat tal-Politika Ekonomika,

               Billi:

               (1)Fis-26 ta' Marzu 2010, il-Kunsill Ewropew qabel mal-proposta tal-Kummissjoni li jniedi strateġija ġdida għat-tkabbir u l-impjiegi, Ewropa 2020, ibbażata fuq il-koordinazzjoni msaħħa tal-politiki ekonomiċi. L-istrateġija tiffoka fuq l-oqsma ewlenin fejn tenħtieġ azzjoni li tagħti spinta lill-potenzjal tal-Ewropa għat-tkabbir sostenibbli u l-kompetittività.

               (2)Fit-13 ta' Lulju 2010, il-Kunsill, abbażi tal-proposti tal-Kummissjoni, adotta rakkomandazzjoni dwar il-linji gwida ġenerali għall-politiki ekonomiċi tal-Istati Membri u l-Unjoni (mill-2010 sal-2014) u, fil-21 ta' Ottubru 2010, adotta deċiżjoni dwar il-linji gwida għall-politiki tal-impjiegi tal-Istati Membri. Flimkien dawn jagħmlu "l-linji gwida integrati" li l-Istati Membri ġew mistiedna jikkunsidraw fil-politiki nazzjonali tagħhom dwar l-ekonomija u l-impjiegi.

               (3)Fid-8 ta' Lulju 2014, il-Kunsill adotta Rakkomandazzjoni dwar il-Programm Nazzjonali ta' Riforma tal-Kroazja tal-2014, u ta l-opinjoni tiegħu dwar il-Programm ta' Konverġenza aġġornat tal-Kroazja tal-2014.

               (4)Fit-28 ta' Novembru 2014, il-Kummissjoni adottat l-Istħarriġ Annwali dwar it-Tkabbir
                  5
               , li ta bidu għas-Semestru Ewropew tal-2015 dwar il-koordinazzjoni tal-politika ekonomika. Fl-istess ġurnata, fuq il-bażi tar-Regolament (UE) Nru 1176/2011, il-Kummissjoni adottat ir-Rapport dwar il-Mekkaniżmu ta’ Twissija
                  6
               , li fih identifikat lill-Kroazja bħala wieħed mill-Istati Membri li dwaru kienet se titwettaq analiżi fil-fond.

               (5)Fit-18 ta’ Diċembru 2014, il-Kunsill Ewropew endorsja l-prijoritajiet sabiex tingħata spinta lill-investiment, biex b'hekk kienu aċċelerati r-riformi strutturali u tkompliet it-triq lejn konsolidazzjoni fiskali responsabbli li tiffavorixxi t-tkabbir.

               (6)Fis-26 ta’ Frar 2015, il-Kummissjoni ppubblikat ir-rapport dwar il-pajjiż għall-Kroazja għall-2015
                  7
               . Dan ivvaluta l-progress tal-Kroazja fl-indirizzar tar-rakkomandazzjonijiet speċifiċi għall-pajjiżi adottati fit-8 ta' Lulju 2014. Ir-Rapport dwar il-Pajjiż jinkludi wkoll ir-riżultati tal-analiżi fil-fond, skont l-Artikolu 5 tar-Regolament (UE) Nru 1176/2011. Il-Kummissjoni, permezz tal-analiżi tagħha tikkonkludi li l-Kroazja tinsab għaddejja minn żbilanċi makroekonomiċi eċċessivi li jeħtieġu azzjoni politika deċiżiva u monitoraġġ speċifiku. B'mod partikolari, fil-kuntest ta' tkabbir batut, ta' ristrutturar tal-kumpaniji mdewwem u ta' prestazzjoni miżera fl-impjiegi, ir-riskji marbuta mal-kompetittività dgħajfa, mal-obbligazzjonijiet esterni kbar u mad-dejn pubbliku li qed jiżdied flimkien ma' governanza dgħajfa fis-settur pubbliku, żdiedu b'mod sinifikanti.

               (7)F'Marzu 2015, wara l-pubblikazzjoni tar-rapport dwar il-pajjiż, l-awtoritajiet Kroati daħlu f'taħdidiet mas-servizzi tal-Kummissjoni dwar ir-riformi l-aktar meħtieġa sabiex jiġu indirizzati l-żbilanċi makroekonomiċi eċċessivi. L-awtoritajiet daħlu għat-taħdidiet b'mod kostruttiv, u ħabbru għadd ta' miżuri rilevanti, inkluż it-tnaqqis ta' imposti parafiskali fl-2016 u fl-2017, l-irrazzjonalizzar tas-sistema ta' aġenziji tal-Istat u ta' unitajiet reġjonali tal-amministrazzjoni ċentrali tal-Istat, l-inċentivar ta' fużjonijiet ta' unitajiet awtonomi lokali tal-gvern, it-tnaqqis tal-inċertezza leġiżlattiva u t-tisħiħ tal-Uffiċċju tal-Awditjar tal-Istat. Pjanijiet ta' riforma f'diversi oqsma oħrajn, bħalma huma t-tnaqqis tal-piż amministrattiv fuq l-intrapriżi u t-titjib fil-governanza tal-intrapriżi tal-Istat, ġew stipulati f'aktar dettall. Madankollu, il-livell ta' ambizzjoni għadu taħt l-aspettazzjonijiet f'għadd ta' oqsma, b'mod partikolari f'dak li għandu x'jaqsam mar-regoli dwar l-irtirar bikri u l-publikazzjoni u l-implimentazzjoni tal-konklużjonijiet tal-analiżi tan-nefqa, għalkemm xi miżuri addizzjonali ġew ippreżentati sabiex jikkumpensaw parzjalment għan-nuqqas.

               (8)Il-Kroazja attwalment tinsab fil-parti korrettiva tal-Patt ta’ Stabbiltà u Tkabbir. Il-gvern, fil-Programm ta' Konverġenza tal-2015 tiegħu, qed jippjana li jikkoreġi d-defiċit eċċessiv sal-2017, u dan mhux konformi mal-iskadenza tal-2016 irrakkomandata mill-Kunsill. Il-gvern qed jippjana li gradwalment inaqqas id-defiċit nominali għal 5.0 % tal-PDG fl-2015, għal 3.9 % fl-2016 u sa 2.7 % tal-PDG fl-2017. Skont il-Programm ta' Konverġenza il-proporzjon tad-dejn għall-PDG tal-gvern huwa mistenni li jilħaq il-massimu ta' 92.5% fl-2017, u li b'mod ġenerali se jistabbilizza għal 92.4% tal-PDG fl-2018. Ix-xenarju makroekonomiku li jsostni dawn il-projezzjonijiet baġitarji jidher kemxejn favorevoli peress li t-tkabbir huwa paragunabbli, filwaqt li l-isforz sottostanti ta' konsolidazzjoni huwa ogħla fil-programm milli fil-previżjoni tal-Kummissjoni. Il-miżuri li jsostnu l-miri tad-defiċit ippjanati mill-2015 'il quddiem huma biss speċifikati parzjalment. Abbażi tal-previżjoni tal-Kummissjoni tal-2015, mhux mistennija korrezzjoni tad-defiċit eċċessiv f'waqtha u li sservi sal-2016. Abbażi tal-ammont ta' miżuri diskrezzjonali meħuda, l-isforz fiskali fl-2014 kien konformi mar-rakkomandazzjoni tal-Kunsill. Dan huwa wkoll il-każ tat-termini kumulattivi għall-2014 u l-2015, minkejja n-nuqqas previst għall-2015. Madankollu, it-tibdil (aġġustat) fil-bilanċ struttruali għall-2014-2015 huwa taħt il-valur irrakkomandat. L-isforz fiskali għall-2016 qiegħed fir-rakkomandazzjoni tal-Kunsill. Għaldaqstant, huma meħtieġa aktar miżuri struttruali. Abbażi tal-valutazzjoni tal-Programm ta' Konverġenza u filwaqt li tiġi kkunsidrata l-previżjoni tar-rebbiegħa tal-Kummissjoni għall-2015, il-Kunsill huwa tal-fehma li hemm ir-riskju li l-Kroazja ma tikkonformax mad-dispożizzjonijiet tal-Patt ta' Stabbiltà u Tkabbir.

               (9)Fit-23 ta' April 2015, il-Kroazja ppreżentat il-Programm Nazzjonali ta' Riforma tagħha tal-2015 kif ukoll il-Programm ta' Konverġenza tagħha tal-2015. Sabiex jiġu kkunsidrati l-konnessjonijiet ta' bejniethom, iż-żewġ programmi ġew ivvalutati fl-istess żmien.

               (10)Il-Kroazja attwalment qed tirrevedi n-nefqa tagħha bl-għan li tilħaq effiċjenza b'mod partikolari fil-pagi, fis-sigurtà soċjali u fl-infiq tas-sussidji u biex tipprovdi spazju fiskali suffiċjenti sabiex tingħata prijorità lin-nefqa u l-investiment li jsaħħu t-tkabbir. Id-dħul tal-Kroazja mit-taxxi rikorrenti fuq il-proprjetà immobbli bħala proporzjon tal-PDG huma fost l-aktar baxxi fl-UE. Tul is-sena li għaddiet itttieħdu passi sabiex titjieb il-konformità fiskali, inklużi miżuri li jindirizzaw il-frodi tal-VAT, u issa hemm bżonn li tittieħed azzjoni. Il-qafas fiskali tal-Kroazja ġie msaħħaħ mir-riformi reċenti, iżda għad hemm sfidi sinifikanti. Hemm dgħufijiet rigward il-kontroll effettiv tan-nefqa, u l-applikazzjoni konsistenti ta' restrizzjonijiet baġitarji jħallu impatt negattiv fuq it-tfassil tal-politiki fiskali u l-konklużjonijiet tal-awditi. Iż-żieda rapida fid-dejn tal-gvern titlob għal approċċ aktar attiv fil-ġestjoni tad-dejn tal-gvern.

               (11)Is-sistema tal-pensjonijiet tbati minn għadd kbir ta' persuni li rtiraw kmieni, sistema ġeneruża wisq ta' pensjonijiet bikrija għal ċerti professjonijiet u bosta skemi tal-pensjonijiet speċjali. L-irtirar kmieni huwa ffaċilitat minn tnaqqis fil-pensjonijiet relattivament baxx, jew għal ċerti ħaddiema tnaqqis ta' xejn. Id-diskrepanza bejn l-età minima għall-irtirar bikri u dik statutorja hija wkoll għolja meta mqabbla mal-medja tal-UE ta' anqas minn tliet snin. Barra minn hekk is-sistema hija wisq frammentata, u l-infiq jiġi indirizzat fuq il-pensjonijiet standard. Bħala riżultat, il-proporzjon tal-benefiċċju fis-sistema tal-pensjonijiet huwa aktar baxx minn dak f'ħafna Stati Membri, minkejja nefqa komparabbli. Rigward is-settur tal-kura tas-saħħa, l-arrettrati rikorrenti għadhom qed jippreżentaw riskju fiskali. Inbdew miżuri sabiex il-finanzjament tal-isptar jiġi razzjonalizzat, iżda hemm riskji ta' implimentazzjoni. Iż-żieda ta' 10 % fil-baġit tkopri biss parzjalment il-bżonnijiet ta' finanzjament; irid isir titjib ulterjuri fl-effiċjenza sabiex tiġi żgurata l-eliminazzjoni totali tal-arrettrati sal-2017.

               (12)L-aġġustament limitat fil-pagi fil-perjodu ta' wara l-kriżi ggrava l-impatt negattiv fuq l-impjiegi. L-analiżi komprensiva dwar id-determinazzjoni tal-pagi u l-prattiki tal-iffissar tal-pagi, li tlestiet fl-2014, kixfet li s-sistema ma kinitx flessibbli sabiex tadatta ruħha għal tibdiliet fl-ambjent makroekonomiku. Dgħufijiet partikolari jirrigwardaw id-diskrepanzi kbar bejn is-settur privat u dak pubbliku, inklużi l-intrapriżi tal-Istat, l-estensjoni ta' ftehimiet kollettivi għal partijiet mhux firmatarji, u d-diffikultajiet relatati mat-temma ta' ftehimiet li ma għadhomx relevanti. Hemm bżonn li l-analiżi tiġi segwita minn azzjoni politika konkreta. Huwa wkoll importanti li jiġu mmonitorjati l-effetti tar-riforma tal-2013-2014 fuq is-suq tax-xogħol.

               (13)Il-forza tax-xogħol hija affettwata b'mod negattiv minn tixjiħ tal-popolazzjoni rapidu flimkien ma' rati ta' attività baxxi, b'mod partikolari għaż-żgħażagħ u għal ħaddiema li qabżu l-50 sena. Minkejja żieda fl-ambitu u fin-nefqa għall-politiki attivi fis-suq tax-xogħol, l-ilħuq tagħhom għadu mhux biżżejjed f'dak li għandu x'jaqsam mal-qgħad fit-tul, mal-ħaddiema ta' eta' akbar u maż-żgħażagħ barra mill-edukazzjoni, minn impjieg jew taħriġ.  Ir-rata tal-edukazzjoni terzjarja hija waħda mill-aktar baxxi fl-UE. In-nuqqas ta' tlaqqigħ tal-ħiliet u dgħufijiet fis-sistema edukattiva u ta' taħriġ huma deterrenti sabiex tintleħaq l-edukazzjoni għolja. Id-daqs tal-ekonomija informali għadu sfida persistenti u jagħti lok għal rata għolja ta' inċidenza ta' xogħol mhux iddikjarat. Il-miżuri li l-Kummissjoni fl-aħħar tal-2014 identifikat sabiex tiġġieled ix-xogħol mhux iddikjarat issa jeħtieġ li jiġu implimentati. Bħalissa hemm aktar minn 80 benefiċċju soċjali u programm differenti. Il-konsolidazzjoni tal-benefiċċji inbdiet, iżda fl-2015 huma meħtieġa aktar sforzi fir-riforma sabiex titjieb il-kopertura u l-adegwattezza tal-beneficcji.

               (14)It-tqassim tal-kompetenzi bejn il-livell nazzjonali u lokali huwa kumpless u frammentat, u dan jimmina l-ġestjoni tal-finanzi pubbliċi u l-effiċjenza fin-nefqa pubblika. L-attributi attwali tal-funzjonijiet tal-politiki u d-dgħufijiet amministrattivi tal-awtoritajiet lokali jaffettwaw direttament għadd ta' oqsma, bħalma huma l-ġbir tat-taxxi, l-għoti tal-benefiċċji soċjali, il-ġestjoni tal-Fondi Strutturali u ta' Investiment Ewropej, l-akkwist pubbliku u l-għoti tas-servizzi pubbliċi. Bħala miżura fuq terminu qasir, l-awtoritajiet qed jippjanaw li jistabbilixxu mekkaniżmi li jinkuraġġixxu l-fużjonijiet volontarji jew il-koordinazzjoni ta' unitajiet lokali awtonomi. Fil-gvern ċentrali, ir-riforma u r-razzjonalizzazzjoni tas-sistema tal-aġenziji tal-Istat tmexxew 'il quddiem abbażi tal-analiżi li tlestiet fl-2014

               (15)L-ambjent tan-negozju tal-Kroazja jbati minn nuqqasijiet istituzzjonali, inklużi l-instabbiltà regolatorja, il-kontroll dgħajjef tal-kwalità leġiżlattiva, kostijiet ta' konformità għoljin, prattiki ta' diskriminazzjoni u ostakli eċċessivi għall-fornituri ta' servizzi, piżijiet amministrattivi għoljin, għadd kbir ta' imposti parafiskali, nuqqas ta' trasparenza u prevedibbità baxxi fix-xogħol tal-korpi amministrattivi b'mod partikolari f'livell lokali, kanali tal-komunikazzjoni elettronika mhux żviluppati b'mod uniformi, u proċedimenti ġudizzjarji li jieħdu fit-tul, b'mod partikolari fil-qrati kummerċjali, fejn huwa meħtieġ titjib fil-ġestjoni tal-kawżi. L-istrateġija l-ġdida kontra l-korruzzjoni mhix iffukata u ma għandhiex livell suffiċjenti ta' dettall; dan irid jiġi indirizzat bi pjan ta' azzjoni sabiex tiġi implimentata l-istrateġija.

               (16)Is-superviżjoni tal-intrapriżi pubbliċi mhix kompluta f'dak li għandu x'jaqsam ma' kumpaniji stabbiliti f'livell lokali u ma' sussidjarji ta' intrapriżi pubbliċi kbar. L-awtoritajiet qed jippjanaw li jnaqqsu l-għadd ta' kumpaniji "strateġiċi" u li jżidu l-isforzi għall-aġenda ta' privatizzazzjoni. Huwa meħtieġ aktar progress fil-kwalità tal-governanza, anke rigward it-tisħiħ u l-armonizzar tas-sorveljanza għal diversi intrapriżi tal-Istat. In-nomina ta' membri tal-bord mhix trasparenti u l-ħtieġa ta' kompetenza hija relativament dgħajfa, li jxekkel il-ġestjoni tajba tal-proprjetà pubblika.

               (17)It-twaqqif ta' qafas effiċjenti u trasparenti għas-salvataġġ bikri u l-insolvenza huwa prerekwiżit ewlieni sabiex tittaffa l-pressjoni konsiderevoli tat-tnaqqis fl-ingranaġġ iffaċċjata minn negozji Kroati u biex titrawwem kultura ta' ristrutturar bikri u tat-"tieni opportunità". Valutazzjoni tal-leġiżlazzjoni ta' qabel l-insolvenza turi li l-effiċjenza ex ante tal-qafas leġiżlattiv attwali hija fost l-aktar baxxi tal-UE. Inbdiet riforma fil-qafas tal-insolvenza, u l-adozzjoni parlamentari hija ppjanata għall-ewwel nofs tal-2015. Il-Bank Kroat għar-Rikostruzzjoni u l-Iżvilupp jista' jilgħab rwol kruċjali fl-irkupru tal-Kroazja. Huwa direttament espost għar-riskju ta' kreditu, li jista' jaffettwa l-finanzi pubbliċi. Huwa importanti li dan jitpoġġa taħt superviżjoni prudenzjali u governanza korporattiva b'saħħitha. Hemm ukoll lok għal titjib fl-istruttura u t-trasparenza tal-arranaġamenti tiegħu tar-respobnsabbiltà maniġerjali. Wara li xiref ir-riskju tal-kreditu fil-munita u dak indott mill-munita, hija meħtieġa soluzzjoni fit-tul li hija proporzjonali u ekwitabbli, u li għandha bażi legali soda u li tiffoka fuq li tgħin lill-aktar mutwarji f'diffikultà.

               (18)Fil-kuntest tas-Semestru Ewropew, il-Kummissjoni wettqet analiżi komprensiva tal-politika ekonomika tal-Kroazja u ppubblikatha fir-Rapport dwar il-Pajjiż tal-2015. Hija vvalutat ukoll il-Programm ta’ Konverġenza u l-Programm Nazzjonali ta' Riforma kif ukoll s-segwitu li ngħata għar-rakkomandazzjonijiet indirizzati lill-Kroazja fis-snin preċedenti. Hija qieset mhux biss ir-rilevanza tagħhom għal politika fiskali u soċjoekonomika sostenibbli fil-Kroazja iżda wkoll il-konformità tagħhom mar-regoli u mal-gwida tal-UE, fid-dawl tal-ħtieġa li tissaħħaħ il-governanza ekonomika kumplessiva tal-Unjoni Ewropea billi jingħata kontribut fil-livell tal-UE għad-deċiżjonijiet nazzjonali futuri. Ir-rakkomandazzjonijiet skont is-Semestru Ewropew huma riflessi fir-rakkomandazzjonijiet minn 1 sa 6 hawn taħt.

               (19)Fid-dawl ta' din il-valutazzjoni, il-Kunsill eżamina l-Programm ta’ Konverġenza tal-Kroazja, u l-opinjoni
                  8
                tiegħu hija riflessa b’mod partikolari fir-rakkomandazzjoni 1 hawn taħt.

               (20)Fid-dawl tal-analiżi fil-fond tal-Kummissjoni u ta' din il-valutazzjoni, il-Kunsill eżamina l-Programm Nazzjonali ta' Riforma u l-Programm ta' Konverġenza. Ir-rakkomandazzjonijiet skont l-Artikolu 6 tar-Regolament (UE) Nru 1176/2011 huma riflessi fir-rakkomandazzjonijiet minn 1 sa 6 hawn taħt,

               B’DAN JIRRAKKOMANDA li l-Kroazja tieħu azzjoni fl-2015 u l-2016 sabiex:

               1.Tiżgura korrezzjoni durabbli tad-defiċit eċċessiv sal-2016 billi tieħu l-miżuri meħtieġa fl-2015, u billi ssaħħaħ l-istrateġija baġitarja għall-2016. Tippubblika u timplimenta l-konklużjonijiet tal-analiżi tan-nefqa. Ittejjeb il-kontroll tan-nefqa f'livell ċentrali u lokali, b'mod partikolari billi tistabbilixxi mekkaniżmu ta' sanzjonijiet għal entitajiet li jkunu qed jiksru l-limitit baġitariji. Tadotta l-Att dwar ir-Responsabilità Fiskali u ssaħħaħ il-kapaċità u r-rwol tal-Uffiċċju tal-Awditjar tal-Istat. Tintroduċi taxxa fuq il-propjetà rikorrenti u ttejjeb il-konformità mal-VAT. Issaħħaħ l-immaniġġjar tad-dejn pubbliku, b'mod partikolari billi tippubblika fuq bażi annwali strateġija tal-immaniġġjar tad-dejn u tiżgura riżorsi adegwati.

               2.Tiskoraġġixxi l-irtirar bikri billi żżid sanzjonijiet għall-irtirar bikri. Ittejjeb l-adegwatezza u l-effiċjenza tal-infiq tal-pensjonijiet billi tirrestrinġi d-definizzjoni ta' professjonijiet ibsin u ta' periklu. Tindirizza r-riskji fiskali fil-kura tas-saħħa.

               3.Tindirizza d-dgħufijiet fil-qafas tal-iffissar tal-pagi, b'konsultazzjoni mas-sħab soċjali u f'konformità mal-prattiki nazzjonali, sabiex jiġi xprunat l-allinjament tal-pagi mal-produttività u mal-kundizzjonijiet makroekonomiċi. Issaħħaħ l-inċentivi għall-persuni qiegħda u mhux attivi sabiex jidħlu għal impjieg bi ħlas. Abbażi tal-analiżi tal-2014, twettaq ir-riforma tas-sistema tas-sigurtà soċjali u tkompli tikkonsolida l-benefiċċji soċjali billi ttejjeb l-iffukar fuq id-duplikazzjoni u teliminaha.

               4.Tnaqqas il-firxa tal-frammentazzjoni u tad-duplikazzjoni bejn il-livelli tal-gvern ċentrali u dak lokali billi tressaq mudell ġdid għad-distribuzzjoni funzjonali tal-kompetenzi u bl-irrazzjonalizzar tas-sistema ta' aġenziji tal-Istat. Iżżid it-trasparenza u r-responsabbiltà fis-settur korporattiv pubbliku, b'mod partikolari rigward il-ħatriet mainiġerjali u l-ħtieġa tal-kompetenzi. Tagħmel elenkar minn qabel ta' pakketti minoritarji ta' ishma  ta' kumpaniji pubbliċi u ta' privatizzazzjonijiet.

               5.Tnaqqas b'mod sinifikanti l-imposti parafiskali u tneħħi l-ostakli eċċessivi għall-fornituri tas-servizzi. Tidentifika u timplimenta l-passi li jtejbu l-effiċjenza u l-kwalità tas-sistema ġudizzjarja, b'mod partikolari fil-qrati kummerċjali.

               6.Issaħħaħ il-qafas ta' qabel l-insolvenza u dak tal-insolvenza għan-negozji, sabiex tiffaċilita r-ristrutturar tad-dejn u ddaħħal fis-seħħ proċedura ta' insolvenza personali. Issaħħaħ il-kapaċità tas-settur finanzjarju sabiex jiġi appoġġjat l-irkupru fid-dawl tal-isfidi kkawżati minn self korporattiv improdutttiv u self ipotekarju f'munita barranija għoljin, u l-prattiki ta' governanza dgħajfa f'xi istituzjonijiet.

               Magħmul fi Brussell,

                     Għall-Kunsill

                     Il-President

                     (1)
                  ĠU L 209, 2.8.1997, p. 1.

                     (2)
                  ĠU L 306, 23.11.2011, p. 25.

                     (3)
                  COM(2015) 261.

                     (4)
                  P8_TA(2015)0067, P8_TA(2015)0068, P8_TA(2015)0069.

                     (5)
                  COM(2014) 902.

                     (6)
                  COM(2014) 904.

                     (7)
                  SWD(2015) 30 finali.

                     (8)
                  Skont l-Artikolu 9(2) tar-Regolament tal-Kunsill (KE) Nru 1466/97.